மரண தண்டனை, மனசாட்சி, புரட்சியாளர்கள், அறிவு ஜீவிகள் | திண்ணை தமிழ் நாட்டில் நான்கு பேர் ராஜீவ் காந்தி கொலைக் குற்றத்திற்காக மரண தண்டனை பெற்றிருக்கிறார்கள். அந்த மரண தண்டனையைக் குறைத்து ஆயுள் தண்டனையாய் மாற்ற வேண்டும் என்று போராட்டங்களும் , கையெழுத்து இயக்கங்களும் நடை பெறுகின்றன. ஒரு நவீன அரசமைப்பில் மரண தண்டனை என்பது இருக்கக் கூடாது என்பது பல சமூகவியல் நிபுணர்களின் கருத்து. ராஜீவ் காந்தி கொலை வழக்கில் இருபதுக்கும் மேற்பட்ட அனைவருக்கும் மரண தண்டனை முதலில் வழங்கப் பட்டது. இது மாதிரியான ஒரு வழக்கில் இத்தனை பேருக்கு ஒட்டு மொத்தமாக மரண தண்டனை வழங்கப் பட்ட ஒரு வழக்கு இது ஒன்றாகத் தான் இருக்க முடியும். நியூரெம்பெர்க்கில் நாஜிகளைக் குற்றம் சாட்டி வழக்கு மேற்கொண்ட போது கூட அவற்றின் முக்கியமான நபர்கள் சந்தேகத்துக்கு இடமில்லாமல் யூதப் படுகொலைகளில் ஈடுபட்ட நிரூபணம் இல்லையென்று ஆயுள் தண்டனை விதிக்கப் பட்டதை நினைவிற்கொள்ள வேண்டும். ஆனால் நல்ல வேளையாக நமது இந்திய நீதித் துறை மற்றவர்களை விடுதலை செய்து அல்லது தண்டனையைக் குறைத்து தீர்ப்பு வழங்கியது. இந்த நான்கு பேரின் மரண தண்டனையைக் குறைப்பது அவசியம். இதற்கான போராட்டம் நியாயமான போராட்டம். சந்தேகத்திற்கு இடமில்லாத படி கொலைக் குற்றத்தை நிரூபிக்க முடியாத போதில், பிற்பாடு தெரிய வரும் நிரூபணங்களைக் கருத்தில் கொண்டு குற்றம் சாட்டப் பட்டவர்கள் விடுதலையும் கூடப் பெறக் கூடும் என்பதால், இந்த விதமான மரண தண்டனை குற்றம் சாட்டப் பட்டவர்களுக்கு நியாயம் வழங்குவதாகாது. இது தான் மிக முக்கியமாய்க் கருதப் படவேண்டியது. குற்றமும் தண்டனையும் எந்தச் சமூகத்திலும் உள்ளது தான். அந்தந்த சமூகத்தின் பொது நோக்கத்தை வைத்து உருவாக்கப் பட்ட குற்றவியல் மற்றும் தண்டனைச் சட்டங்கள் எல்லா சமூகத்திற்கும் பொது என்று சொல்லிவிட முடியாது.. உதாரணமாக இஸ்லாமிய சமுதாயத்தை ஸ்தாபிக்க வேண்டும் என்கிற நோக்கில் உருவாக்கப் பட்ட சவூதி அரேபியா போன்ற நாடுகளில் மற்ற மதப் பிரசாரங்கள் குற்றச் செயல்களாகி விடுகின்றன. ஐம்பது வருடம் முன்பு கோகா கோலாவில் இடம் பெற்ற கோகெயின் இன்று அமெரிக்காவில் தடை செய்யப் பட்ட பொருள். ஒரே சமூகத்தில் ஒரு காலகட்டத்தில் கொலைகாரர்கள் என்று அழைக்கப் பட்டவர்கள் வேறொரு காலத்தில் புரட்சி வீரர்களாகவும் அங்கீகரிக்கப் பட்டிருக்கிறார்கள். புரட்சியாளன், இத்தாலியைக் காப்பாற்ற வந்தவன் என்று புகழப் பட்ட முஸோலினியை அந்த மக்களே கொன்று, வெறுப்பில் அவன் பிணத்தில் சிறுநீர் கழித்ததும் இந்த நூற்றாண்டில் நடந்த விஷயம் தான். வளர்ந்த நாடுகளில், என் பையனை ஒழுங்கு செய்வதற்காக இரண்டு தட்டு தட்டினால், வயதுக்கு வராத ஒரு நபரை சித்திரவதை செய்த குற்றத்திற்காக நான் சிறைக்குப் போக வேண்டியிருக்கும் – அவன் என் மகனாக இருந்தாலும் சரி. ஆனால், சிறுவர்களின் கழுத்தில் நச்சுக் குப்பியும் கையில் துப்பாக்கியுமாகப் போர்க்களத்திற்கு அனுப்புகிறவர்களும் இருக்கிறார்கள். அப்படிப் பட்ட சிறுவர் சிறுமியர்களை வீரர்களாகவும், தியாகிகளாகவும் ஏற்றுக் கொள்பவர்களும் இருக்கிறார்கள். தமிழ் நாட்டின் பல பகுதிகளில் சிறுவர் சிறுமியர் பீடி சுற்றும் தொழிலில் ஈடுபட்டிருக்கிறார்கள். டி.பி தாக்கம் அவர்களிடையில் மிக அதிகம் என்பதும் பதிவு செய்யப் பட்டுள்ளது. நீதி மன்றம் போகாமலே, குற்றம் சாட்டப் படாமலே மரண தண்டனை விதிக்கப் பட்டவர்கள் இவர்கள். கொலை மரணதண்டனை என்றெல்லாம் பார்க்காமல், அர்த்தமற்ற , தவிர்த்திருக்கக் கூடிய மரணங்களுக்கு நம் நாட்டில் நடக்கிற சாலை விபத்துகளைச் சொல்லலாம். சரியான சாலைகள் இல்லாமலும், போக்குவரத்து விதி முறைகள் பற்றிய அலட்சியத்தாலும் பலரும் கொல்லப் படுகின்றனர். பயணிகள் இருக்கைகளுடன் இணைந்த பெல்ட் அணிவது கூட இங்கு சட்டமாக்கப் படவில்லை. பல சமூகங்களில் நீதி மன்றம் செல்லாமலே குடும்பத்தினரே பெண்களைக் கொல்வதும் செய்திகளாய்ப் பதிவு செய்யப் பட்டுள்ளது. ஜோர்டான், பாகிஸ்தான் போன்ற நாடுகளில் பெண்கள், அப்பா, சகோதரன் பேச்சை மீறிக் கொண்டு வேற்று ஆண்களை நேசித்தால் அவர்களைக் கொன்று குடும்ப கெளரவத்தை நிறுவுகிற ‘கெளரவம் காப்பாற்றும் கொலைகள் ‘ நடக்கின்றன. பெண்களின் கால்களுக்கிடையே குடும்ப கெளரவம் இருப்பதாகவும், ஆண்களின் காதுகளிக்கிடையே ஏதும் கெளரவமோ அல்லது மூளையோ இல்லையென்று இத்தகைய கொலைகள் பறை சாற்றுகின்றன. இந்தக் கொலைகாரர்கள் கடினத் தண்டனை கூடப் பெறுவதில்லை.. இனத் துரோகிகள் என்று பெயரிட்டு, நீதி மன்றம் செல்லாமலே மக்களைக் கொல்கிற புண்ணியவான்களும் இருக்கிறார்கள். அந்தந்த இனத் தலைவர்களும் அறிவு ஜீவிகளும் இப்படிப்பட்ட கொலைகள் நியாயந்தான் என்று சொன்னதும் நடந்து தான் இருக்கிறது. வியட்நாம் நாட்டில் ஒரு கொலைத் தாண்டவம், கம்யூனிஸத்திலிருந்து மக்களைக் காப்பாற்ற நடந்தது. அதற்குக் காரணமான நாட்டின் தலைவர்கள் யாரும் ஒரு துணுக்குத் தண்டனை கூடப் பெறவில்லை. மகாபாவி டயர் ஜாலியன் வாலா பாக்கில் கொன்ற மக்களுக்காக என்ன தண்டனை பெற்றான் ? அவன் வழக்குக்கு உதவி செய்தவர்களில், இலக்கிய கர்த்தா ருட்யார்ட் கிப்ளிங் இருந்திருக்கிறார். இந்த நான்கு பேருக்காக – தண்டனை தர வேண்டும் என்று சொல்கிறவர்களும் சரி, தண்டனை கூடாது என்று சொல்கிறவர்களும் சரி – ராஜீவ் காந்தியுடன் மரணமடைந்த சாதாரண போலிஸ்காரர்கள், மக்கள் பற்றி எதுவும் பேசுவதே இல்லை. ராஜீவ் காந்தியின் உயிர், பிசாத்து உள்ளூர் போலீஸின் உயிரை விடவும் உயர்ந்ததல்லவா ? போர்க் குற்றங்கள் என்று சர்வதேச நீதிமன்றம் ஒன்றை வரையறுக்கிறது. அதன் படி போரில் கூட எதிரியைக் கொல்லலாம். ஆனால், அவனைச் சிறையெடுத்தால் அவனுடைய மனித உரிமைகள் காப்பாற்றப் பட வேண்டும். கொன்றால் தப்பில்லை – ஏனென்றால் அது யுத்தம். குவைத் நாட்டின் மீது போர் தொடுத்ததற்காக சத்தாம் உசேனுக்கு என்ன தண்டனை கிடைத்தது ? ஆனால் ஈராக்கின் மக்களுக்கு நாளும் தண்டனை வழங்கப் பட்டுக் கொண்டிருக்கிறது. அப்படி தம் ஆயுதங்களுக்கு பரிசோதனை பூமியாக ஈராக்கை மாற்றியவர்களுக்கு ஏதும் தண்டனை இல்லை. மதங்களும் கூட ஏதும் மரண தண்டனைக்கு எதிராக ஒரு நிலைத்த முடிவை எடுக்க வில்லை. இஸ்லாமில் சில குற்றங்களுக்கு மரண தண்டனை வழங்குவது சரி என்பதே வாதம். மரண தண்டனைக்கு எதிராய் இங்கே குரல் கொடுப்பவர்கள் தெய்வ நிந்தனைக் குற்றத்திற்கு ஆளாகி விடுவார்கள். கத்தோலிக்க மதம் மரண தண்டனையை எதிர்க்கிறது. கடவுளைத் தவிர வேறு யாருக்கும் உயிரை மாய்க்கும் உரிமையில்லை என்கிற நோக்கில் எடுக்கப் பட்ட முடிவு இது. இதே நிலைபாட்டுடன் கத்தோலிக்க மதம், கருக்கலைப்பையும் கூட எதிர்க்கிறது. (ஆனால் சிலுவைப் போர்களின் போது கத்தோலிக்க மதமும் கொலைகளை அரங்கேற்றியுள்ளது). அன்பே சிவம் என்று போதித்த சைவ மதம் சமணர்களைக் கழுவிலேற்றியதும் கூட நம் செந்தமிழ் நாட்டில் நடந்தது தான். இப்போதைய இந்து மதம் இது பற்றி என்ன சொல்கிறது என்று தெரிய வில்லை. இந்த நால்வர் தண்டனை பெற்றவுடன் நட்சத்திரங்களாகி விட்டனர். இவர்களுடன் சேர்ந்து தாமும் நட்சத்திரமாகி விட வேண்டும் என்கிற முனைப்பு சிலருக்கு இருப்பதில் வியப்பில்லை.. இது வரை மரணதண்டனைக்கு எதிராகக் குரல் எழுப்பாதவர்கள் எல்லாம், இந்த வளையத்துக்குள் குதித்திருக்கிறார்கள். இவர்கள் எவரும் ,சமூகத்தின் பயன் படுகிற ஓர் அங்கமாக, குற்றம் சாட்டப் பட்ட மனிதனும் செயல் படக்கூடும் என்கிற பார்வையை முன் வைக்கக் காணோம். அதனுடன் கூடவே, சமூகத்தில் வன்முறையின் பரவல் பற்றியும், சமூகப் பிரசினைகளின் தீர்விற்கு வன்முறை மேற்கொள்ளலின் பொருத்தம் அல்லது பொருந்தாமை குறித்துக் கருத்துகள் தெரிவிக்க வில்லை. இதில் பங்கேற்ற பலரும், வன்முறையை ஒரு போராட்ட உத்தியாகக் கைக்கொள்வதில் தவறில்லை என்ற நம்பிக்கையுடன் செயல் படும் இயக்கங்களையும் சார்ந்தவர்கள் தாம். வன்முறையைக் கைக்கொள்வது நியாயமானது என்கிற நிலைபாட்டை மேற்கொண்டபின்பு, அதற்கு எதிராக அரசின் நீதித்துறை வன்முறையைத் தன் தண்டனையில் கொண்டிருக்கக் கூடாது என்று கோருவதற்கு தார்மீக அடிப்படை இருக்கிறதா என்று தெரியவில்லை. ஆனால் மரண தண்டனை ரத்து கோருபவர்களில் பலர், இப்படி தார்மீகப் பிரசினைகளையெல்லாம் எழுப்பித் தம்மை சுய விமர்சனம் செய்து, தம்மைக் குழப்பிக் கொள்பவர்களாகத் தெரியவில்லை. கீழ்நிலைக் கைதிகளாய் நம் நாட்டுச் சிறைகளில் உள்ளவர்கள், அந்தச் சிறைத் தண்டனையைக் காட்டிலும் மரண தண்டனையே மேல் என்று சொன்னதும் பதிவு செய்யப் பட்டிருக்கிறது. அடிப்படை மனித உரிமைகள் அவர்களுக்கு மறுக்கப் படுவது மட்டுமல்லாமல் அவர்களைக் கீழ்த் தரமாக நடத்துவதையும், வதைக்குட் படுத்துவதும் கேள்விப் படுகிறோம். சமீபத்தில் பல எழுத்தாளர்கள் இணைந்து ஒரு ‘மரண தண்டனை எதிர்ப்பு மாநாடு ‘ நடத்தியுள்ளனர். இது மிகக் குறிப்பிடத் தக்க நிகழ்ச்சி. இந்த மாநாட்டில் பங்கேற்ற சிலரைப் பற்றியும், இந்த எதிர்ப்பின் பின்னணியில் இவர்களில் சிலர் நிகழ்த்தும் அரசியல் நாடகத்தையும் சற்று உரசிப் பார்ப்பது நல்லது.. இதில் கலந்து கொண்டவர்கள் பலரும் மிகத் தீர்மானமான கருத்துக் கொண்டவர்களாக, தம் கருத்து சரியானதாய் இல்லாமலும் இருக்கலாம் என்கிற எந்த சந்தேகமுமேயில்லாமல் ,தோன்றுகிறார்கள். அவர்கள் ஆசீர்வதிக்கப் பட்டவர்கள். அப்படித் தீர்மானமான கருத்து எனக்கில்லை. எனக்கு மிகக் குழப்பமாக இருக்கிறது.. மற்ற பல விஷயங்களில் தீர்மானமாய் என் கருத்து இது தான் என்று என்னால் சொல்லிவிடமுடியும். இந்த விஷயத்தில் மட்டும் யோசிக்க யோசிக்க என் கருத்துகளே என்னிடமிலிருந்து அன்னியப் பட்டு நிற்பது போல் தோன்றுகிறது. இந்த மாநாட்டில் பங்கேற்றவர்களின் பேச்சுகள் காலச் சுவடு ஏட்டில் பதிவு செய்யப் பட்டுள்ளன. நான் மேற்கோள் காட்டினால் அந்த மேற்கோள்கள் அதிலிருந்து எடுக்கப் பட்டவைதாம். பொதுவாகவே கருணைமிக்க நம் மக்கள் நடுவில் ஏன் இந்த மரண தண்டனை எதிர்ப்பு காலூன்றவில்லை என்பதற்கு ஒரு காரணம் இராசேந்திர சோழனின் கட்டுரையில் காணக் கிடைக்கிறது. அவர் பொன்மொழிகள்: ‘ இந்தியா ஒரு தேசமல்ல, அது பல்தேசிய இன நாடு, ஒரு துணைக் கண்டம் என்பதும், இந்தியா தேசியைனக்கூடங்களின் சிறைக் கூடமாக இருந்து வருகிறது என்பதும், பெரும்பாலான வரலாற்றாசிரியர்கள் சமூக ஆய்வாளர்களது முடிவு. இங்கு தேசிய இன ஒடுக்குமுறையோடு, வருண சாதி ஒடுக்குமுறை, வர்க்க ஒடுக்கு முறைகளும் நிலவுகின்றன. ‘ யார் இந்தப் ‘பெரும்பாலான வரலாற்றாசிரியர்கள், சமூக ஆய்வாளர்கள் ‘ என்று எனக்குத் தெரியவில்லை.. இராசேந்திர சோழனின் அரட்டைக் கள நண்பர்களோ என்னவோ ? அதில்லாமல், தேவையே இல்லாமல், (அல்லது தேவையுடன் தான் என்றும் சொல்லலாம்.) குதிராம் போஸ், பகத் சிங், கட்டபொம்மன் போன்றோருடன் இந்த நால்வரை இணைத்துக் காண்கிறார். தேசிய இனங்களின் சுய நிர்ணய உரிமை என்கிற கருத்தாக்கம் ஸ்டாலினால் உருவாக்கப் பட்டது. ரஷ்ய தேசிய உணர்வைத் தூண்டி விட்டு அதன் நிழலில் , யூத எதிர்ப்பைப் பரப்பவும், அடக்குமுறைகளுக்கு எதிர்ப்பை முனை மழுங்கச் செய்யவும் பரப்பப் பட்டது. தேசம் என்பதும் தேசியம் என்பதும் கற்பிதங்களே தவிர சுயம்புவான உருவாக்கங்களோ, கடவுளால் ஆசீர்வதிக்கப் பட்ட தூய தளத்தில் இயங்குபவையோ அல்ல. மனித குல வரலாற்றில் வெவ்வேறு காரணங்களுக்காக தேசங்கள் உருவாவதும், அழிவதும் நிகழ்ந்து கொண்டே வந்திருக்கிறது. தமிழ் நாடும் கூட வட வேங்கடம் தென் குமரியென்பதாக எப்போதுமே இருந்ததில்லை. கன்னடர்கள், தெலுங்கர்கள், மராட்டியர்கள், முகலாயர்கள் என்று பலரும் வந்து ஆட்சி செலுத்திய போது அதன் அடிப்படைத் தனமை சிறுகச் சிறுக மாறி ஒரு கலப்புத் தேசமாகியுள்ளது. உலகின் இன்றைய எல்லா நாடுகளுமே அப்படித் தான். தமிழ்நாட்டின் இந்த புதிய ஸ்டாலினிஸ்டுகள் – பாட்டாளி வர்க்கப் புரட்சிக்காக மக்களைத் தயார் பண்ணுகிற ஃபாஷன் காலாவதியான வுடன் தேசிய இனப் ‘பிரசினை ‘யைப் பிடித்துக் கொண்டு தொங்குகிறார்கள். மக்களின் அன்றாடப் பிரசினையிலிருந்து அன்னியமாகிவிட்ட கையாலாகாத் தனத்தை மறைக்கவும், தம்மைப் புரட்சியாளர்களாய்க் காட்டிக் கொள்ளவும் இந்தச் சொல்லாடல் பயன் படுகிறது.. அதனுடன் கூடவே மக்கள் பிரசினைகளுக்கு மற்றவர்களை – மார்வாரிகள், தெலுங்கர்கள், மலையாளிகள் என்று – சுட்டிக் காட்டி வெறுப்பை வளர்த்து அரசியல் பண்ணவும் இது உதவுகிறது. இப்படிப் பட்டவர்களின் ஆதரவில், தூக்கு மர நிழலில் நிற்கிற இவர்களைத் தமிழினப் போராளிகளாய் அடையாளம் காட்டப் படும் போது, மக்கள் இந்தக் கோமாளிகளின் அரசியல் விளையாட்டைப் புரிந்து கொள்வதால், ஆதரவு இழக்க நேரிடுகிறது. இந்தத் தமிழ்த் தேசிய உணர்வு என்பது தனி நாட்டுக் கோரிக்கைக்கு நியாயம் என்கிற பொய்மை, இவர்கள் எதிர்க்கிற பிராமணீயம் கற்பிக்கிற ‘தூய்மை ‘ ‘தீட்டு ‘ என்கிற கருத்தாக்கங்களின் பிரதியே என்பதும் இவர்களின் அடிமனச் சார்பை உணர்த்துவதாய் உள்ளது. இன்னொரு கட்டுரையில் ஃபூக்கோ என்கிற ஃப்ரான்ஸ் தேசத்து ‘பேரறிஞர் ‘ சொன்னது என்று ரவிகுமார் என்கிற தமிழ் நாட்டு அறிஞர் கூறுகிற விஷயம் இது. ‘ஒரு வழக்கில் வாதி பிரதிவாதிக்கு அப்பால் நடுநிலை வகிக்கக் கூடிய ஒருவர் இருக்க முடியுமென்றும், அவர் நியாயம் அநியாயம் பற்றிய தீர்மானமான கோட்பாடுகளின் அடிப்படையில் நீதி வழங்க முடியுமென்றும் கூறிக் கொள்கிற தற்போதைய நீதி அமைப்பை ஃபூக்கோ விமர்சிக்கிறார். இதற்கு மாறாக, பாதிக்கப் பட்டவர்களுக்கே (victims) தண்டனை வழங்கும் அதிகாரம் உள்ளது எனக் குறிப்பிடும் ஃபூக்கோ அப்படி தண்டனை வழங்கப் படும் இடங்களில் பாதிக்கப் பட்ட மக்கள், அவர்களது எதிரிகள் என இரு தரப்பினர் மட்டுமே இருப்பார்களெனவும் அவர்களுக்கு அப்பால் நீதி வழங்கும் அதிகாரம் கொண்ட மூன்றாவது தரப்பு இருக்காதென்பதையும் சுட்டிக் காட்டுகிறார். ‘ ஆகா, என்னே தீர்க்க தரிசனம். இவர் நிச்சயம் ரஜனிகாந்த் , அமிதாப் படங்களின் ரசிகராக இருக்க வேண்டும் என்பது என் முடிவு.. அல்லது, ரஜனி காந்தும் அமிதாப்பும், ஃபூக்கோவின் தத்துவ ஞானத்தை அமுல் படுத்துகிறார்கள் என்றும் சொல்லலாம். அதாவது உனக்கு இழைக்கப் பட்ட அநீதிக்கு நீ பழி வாங்குவது தவறில்லை. இது உணர்த்துவது என்னவென்றால், இந்த நான்கு பேர்களும் குற்றவாளிகளானலும் தவறில்லை., தங்களுக்கு இழைக்கப் பட்ட அநீதிக்காக இவர்கள் தண்டனை வழங்கினார்கள் என்பதாகும். இந்த மாநாட்டுப் பதிவில் முக்கியமான முரண்பாடு இது தான். பழிக்குப் பழி என்பது பிரசினைகளின் தீர்வல்ல என்ற ஒரு குரல் ஒலிக்கும் போதே பழிக்குப் பழி வாங்குவது ஒரு வித நியாயம் என்று இன்னொரு குரல் ஒலிக்கிறது. திரும்பத் திரும்ப இந்த மாநாட்டில் ஒலிக்கும் ஒரு ஆதங்கம், ஏன் மக்களிடம் இந்த தண்டனைக்கு எதிர் உணர்வு தீவிரமாய் இல்லை என்பதாகும். இந்தக் கேள்வியிலேயே பதிலும் இருக்கிறது. மக்கள் முன் இன்று உள்ள மிகுந்த பாதிப்பை ஏற்படுத்தும் பிம்பங்கள் எல்லாமே பழிக்குப் பழி, எதிர்க் கட்சிகள் எதிரிக் கட்சிகள் என்பனவற்றை நியாயப் படுத்தும் வகையில் உள்ளன. எம்.ஜி.ஆர் படங்களாகட்டும், விஜயகாந்த் படங்களாகட்டும், ரஜனி படங்களாகட்டும், எல்லாமே இந்த அடிப்படைக் கருவை மிகப் பூதாகாரமாக மக்கள் மனதில் பதிய வைத்து விட்டன. எம் ஜி ஆர், உன்னை விட மாட்டேன் என்று ஒரு படம் தயாரிக்கவிருந்தார் என்பதை நினைவிற் கொள்ள வேண்டும். கலாசாரம் ஒரு பொருட்டல்ல, அரசியல் உணர்வையும், வர்க்க , சாதி உணர்வையும் ஊட்டி வளர்த்தால் போதும், நாளையே புரட்சி வந்துவிடும், அல்லது திராவட நாடு அடைந்து விடலாம் என்கிற போக்கு திராவிட இயக்கங்களில் தொடங்கி, மிக ஆழமாகவும், பரவலாகவும் மேற்கொள்ளப் பட்டதன் விளைவு தான் இது என்பது கலாசார வரலாற்றை நுணுகி ஆய்ந்தால் புரியும். எஸ். வி ராஜதுரையின் கட்டுரையும் பழிக்குப் பழி உணர்வைப் பற்றிப்பேசுகிறது. பழிக்குப் பழி வாங்க அரசுக்கு உரிமை இல்லை என்கிறது. அந்தக் கட்டுரையின் கடைசிப் பத்தி இது : ‘ ஒரு மனிதப் பிறவிக்கு எதிராக அரசு செலுத்தக் கூடிய அதிகாரத்துக்கு எல்லைகளே இல்லை என்பதை (இதனை aquarium look என்ற உருவகத்தின் மூலம் மனத்தில் தைத்து விடுகிறார் ப்ரைமோ லெவி) நாஜி ஜெர்மனி உலகத்திற்கு முழுமையாக உணர்த்தியிருந்ததைக் கருத்தில் கொண்டு, அந்தக் கொலை பயங்கரத்துடன் கணக்குத் தீர்க்க உறுதி பூண்ட ஒரு தலைமுறையின் உணர்வுக்கு உருக் கொடுத்த அருமையானதோர் ஆவணமான ‘உலகளாவிய மனித உரிமைப் பிரகடனத் ‘துடனும் அதன் ஒளியில் பிறந்த சர்வதேச மனித உரிமை ஒப்பந்தங்களுடனும் கணக்குத் தீர்த்துக் கொள்வது தான் மரண தண்டனையின் நீட்டிப்பு. ‘ இந்த வாக்கியத்தை படம் வரைந்து பாகங்களைக் குறித்து புரிந்து கொள்ள இன்னமும் முயற்சி செய்து கொண்டிருக்கிறேன். இந்தத் தொகுப்பில் பெருமாள் முருகன், சேரன், அ. ராமசாமி ஆகியோரின் குரல் சமநிலையுடன் ஒலிக்கக் காண்கிறேன். ஒட்டுமொத்தமான சமூக வன்முறையின், அரசு வன்முறையின் ஒரு பகுதியாக மரண தண்டனையைப் பார்க்கும் பார்வை இவர்களுக்கு இருக்கிறது. இந்தக் கூட்டத்தில் பங்கு கொண்ட கி.ராஜநாராயணன், ந முத்துசாமி, அ.மார்க்ஸ், இந்திரா பார்த்த சாரதி போன்றோரும் ஆத்மார்த்தமாக உணர்ந்து மரணதண்டனையின் கொடூரத்தை வெளியிடுகிறார்கள். நாவரசு கொலையின் போதும் மக்கள் குரல் குற்றவாளிக்குத் தண்டனை தர வேண்டும் என்று தான் ஒலித்தது. அப்போது அவனுக்காக இவர்களில் யாரும் வாதிடவோ, மாநாடு கூட்டவோ இல்லை என்பதும் குறிக்கத் தக்கது. டாக்டர் பயிற்சி பெறும் ஒருவன் தன் கூடப் படித்தவனைக் கண்டதுண்டமாய் வெட்டி – ஒரு வலுவான காரணம் கூட இல்லாமல் – கொன்றது, நிச்சயம் மன நிலை பிறழ்ந்த ஒருவனின் செயலாய்த் தானிருக்க முடியும். இருந்தும் அது பற்றி உரத்த குரல்கள் எழவில்லை. மனநிலை நோய் பற்றியும் அவர்களின் மீதான நம் பார்வை பற்றியும் விவாதங்கள் நிகழ்த்தப் பட்டிருக்க வேண்டும். குற்றாலத்திலும் , குணசீலத்திலும் மனநோய்வாய்ப் பட்ட மக்களை அடித்துத் துன்புறுத்துவது சிகிச்சையின் ஓர் அங்கமாய் உள்ளது என்பதைக் காணும் போதும், மதிப்பெண்கள் சரியாக வாங்க இயலாத பையனைச் சார்த்துகிற அன்பான பெற்றோரின் அணுகுமுறையைக் கருதும் போதும், வன்முறை எப்படி தீர்வுகளின் ஒரு பகுதியாய் மாறிப் போயிற்று என்று தெளிவாகும். சோடாப் புட்டியைச் சுழற்றும் பேட்டை ரெளடி தான் வன்முறையின் அடையாளம் என்கிற பெரும் பான்மைப் பார்வை எத்தனை பொய்யானது ? இந்த நால்வர் மட்டுமல்லாமல், அரசாங்கத்தாலும், தனி நபர்களாலும், இயக்கங்களாலும், அர்ததமாகாத லட்சியங்களாலும், மதத்தின் காவலாளர்களாலும், தலைவர்களாலும் கொலைசெய்யப் படக் காத்திருக்கும், பலிபீடத்திற்கு அனுப்பப் படக் காத்திருக்கும் எல்லா மக்களுக்காகவும் குரல் கொடுக்கத் தான் வேண்டும். ஒட்டு மொத்தமான மனித உரிமைகளை நிலை நாட்டவும் அநீதிகளை எதிர்க்கவுமான குரல், மக்களைப் பிளவுபடுத்திக் குளிர்காயும் போலிப் புரட்சியாளர்களிடமிருந்து விலகி உண்மையான சாமானியர்களின் குரலாய் எழுந்தால் தான் அதற்குப் பயன் உண்டு. Series Navigation நாம்...நமது...நீ நதி போல ஓடிக் கொண்டிரு (ஆசிரியர் :- பாரதி பாஸ்கர்).. ஒரு பார்வை. Previous Topic: நாம்...நமது... Next Topic: நீ நதி போல ஓடிக் கொண்டிரு (ஆசிரியர் :- பாரதி பாஸ்கர்).. ஒரு பார்வை. 3 Comments for “மரண தண்டனை, மனசாட்சி, புரட்சியாளர்கள், அறிவு ஜீவிகள்” //டாக்டர் பயிற்சி பெறும் ஒருவன் தன் கூடப் படித்தவனைக் கண்டதுண்டமாய் வெட்டி – ஒரு வலுவான காரணம் கூட இல்லாமல் – கொன்றது, நிச்சயம் மன நிலை பிறழ்ந்த ஒருவனின் செயலாய்த் தானிருக்க முடியும். இருந்தும் அது பற்றி உரத்த குரல்கள் எழவில்லை// so you are the judge and doctor or dual role!!!! and concluded that he is — மன நிலை பிறழ்ந்த ஒருவனின் செயலாய்த் தானிருக்க முடியும். this is higly advantage in 100% democratic country. anyone can conclude their openion without knowing the truth!!! Who knows the truth? This is the big question. If the answer is easy and conclusive, there wont b any necessity for anyone in a 100% democracy to conclude as they like ! மறு பிரசுரம் செய்ததற்கு நன்றி. உயிர் என்றால் எல்லாமே உயிர்தான். அதில் இந்தப் போராளிகளின் உயிர் வெல்லக்கட்டி, அந்தப் போராளிகளின் உயிர் வேப்பங்கட்டி என்ற பாகுபாடு ஏன் என்ற மஞ்சுளா நவநீதனின் கேள்வி நியாயமானது. நம்மால் ஒருவருக்கு உயிரை மீட்டுத் தர இயலாதவரை உயிரைப் பறிப்பதும் முறையல்ல. அது அவர்கள் செய்வதையே நாமும் திருப்பி செய்வதுதான். இந்தியாவில் மரண தண்டனையை நீக்குவது சிரமம். என்ன செய்வது காலம் காலமாக அந்த அசுரன் தொலைந்தான், இந்த அசுரன் ஒழிந்தான் என உயிர்கள் நீங்கியதையே பண்டிகைகளாகக் கொண்டாடி வாழ்ந்து விட்டோம். இந்தக் காலம் என்பதால்தான் சர்வாதிகாரி ஒழிந்தான், தீவிரவாதி ஒழிந்தான் என ஹிட்லர், பின்லேடன் மரணகளைக் கொண்டாடுவதில்லை என்பது மட்டுமே ஒரு முன்னேற்றம்


source: wikipedia

text: விண்வீழ்கல் அல்லது உற்கை (meteorite) என்பது ஒப்பீட்டளவில் சிறிய, பூமிக்கு வெளியிலிருந்து, பூமியின் மேற்பரப்பை அடையும் பொருளாகும். விண்வெளியில் இருக்கும்போது இது விண்கல் என அழைக்கப்படுகிறது. சூரிய மண்டலத்தில் பில்லியன் கணக்கில் சிறு கற்களும், உலோகப் பாறைகளும் நீந்திக் கொண்டிருக்கின்றன. இந்த விண்கற்கள் பூமியின் காற்று மண்டலத்திற் கூடாக, அதிவேகத்தில் வந்தடையும் போது, வளி மண்டலத்தின் உராய்வு வெப்பத்தினால் எரிந்து, ஒளிரும் பாதையை ஏற்படுத்துகின்றன. அப்பொழுது இவை எரிகல் அல்லது எரி நட்சத்திரம் (எரி வெள்ளி) என அழைக்கப்படுகின்றன. இவற்றில் சில முழுவதுமாக எரிந்து வளி மண்டலத்துடன் கலந்து விடுகின்றன. சில பூமியிலே விழுந்து, பாரிய பள்ளங்களை ஏற்படுத்தியுள்ளன. இதனையும் பாருங்கள் விண்கல் மழை வால்மழை வெளி இணைப்புகள் பல கோடி ஆண்டுகளுக்கு முன் புவியைத் தாக்கிய இராட்சத விண்கல் விண்வெளி அறிவியல் புவி இயற்பியல்


கொரோனா வைரஸ் மட்டுமல்ல, மத வைரஸும் இருக்கிறது என்றும் கொரோனா வைரஸுக்கு மதமில்லை என்றும் மகாராஷ்டிர முதல்வர் உத்தவ் தாக்கரே கூறியுள்ளார். டெல்லி நிஜாமுதீன் பகுதியில் உள்ள தப்லீக் ஜமாத் சர்வதேச அலுவலகத்தில் இந்த மாதம் தொடக்கத்தில் நடந்த மத வழிபாடு மாநாட்டில் 250-க்கும் மேற்பட்ட வெளிநாட்டினர் உள்பட 9 ஆயிரத்துக்கும் மேற்பட்டோர் பங்கேற்றதாகக் கூறப்பட்டது. அவர்கள் அனைவரும் டெல்லியில் உள்ள பல்வேறு மருத்துவமனைகளில் அனுமதிக்கப்பட்டுள்ளனர். அவர்களுக்கு சிகிச்சை அளிக்கப்பட்டு வருகிறது. தப்லீக் ஜமாத் இமாம் மீது போலீஸார் வழக்குப் பதிவு செய்து விசாரணை நடத்தி வருகின்றனர். மகாராஷ்டிர மாநிலம் மும்பையிலும் தப்லீக் மாநாடு நடத்த அனுமதி வழங்கப்பட்டு பின்னர் ரத்து செய்யப்பட்டது. இந்தநிலையில் இதுபற்றி மகாராஷ்டிர முதல்வர் உத்தவ் தாக்கரே இன்று செய்தியாளர்களிடம் கூறியதாவது: டெல்லி, மகாராஷ்டிராவில் என்ன நடந்தது என்று நாம் தெரிந்து கொள்ளவில்லை. தப்லீ்க் மாநாடு நடத்த முன்பு அனுமதி வழங்கப்பட்டு இருந்தது. நிலைமை மோசமடைந்ததால் வழங்கப்பட்ட அனுமதி ரத்து செய்யப்பட்டது. மகாராஷ்டிராவில் இருந்து டெல்லி சென்று வந்தவர்களை அதிகாரிகள் அடையாளம் கண்டு அவர்களுக்கு சோதனை நடத்தி வருகின்றனர். கொரோனா வைரஸ் மட்டுமல்ல, மத வைரஸும் இருக்கிறது. மகாராஷ்டிராவில் மக்களிடம் தவறான தகவல்களை பரப்புவோர் மீது கடும் நடவடிக்கை எடுக்கப்படும். சிலர் மதவாத கருத்துக்களை பதிவிட்டு வீடியோக்களை வெளியிட்டு வருகின்றனர். நசைச்சுவை என்ற பெயரில் இதுபோன்ற அத்மீறல்கள் நடந்தாலும் ஏற்க முடியாது. கொரோனா வைரஸுக்கு மதமில்லை. இதனை அனைவரும் உணர வேண்டும். இவ்வாறு உத்தவ் தாக்கரே கூறியுள்ளார்.


text: மகாநதி இந்தியாவின் கிழக்குப்பகுதியில் பாயும் ஒரு ஆறாகும். 860 கிமீ நீளம் உடைய இவ்வாறு சாத்புரா மலைத்தொடர்களில் தொடங்கி கிழக்குத்திசையில் பாய்ந்து வங்காள விரிகுடாவில் கலக்கிறது. இவ்வாறு சத்தீஸ்கர் மற்றும் ஒடிசா மாநிலங்களின் வழியாகப் பாய்கிறது. சத்தீஸ்கரின் கங்கை என்று அழைக்கப்படும் நதி இது. மகாநதியின் மொத்த நீளம் 851 கிமீ. அதில், 286 கிமீ பாய்வது இம்மாநிலத்தில்தான். சிவநாத், அர்பா, ஜோங்க், ஹஸ்தேவ் போன்றவை மகாநதியின் கிளை நதிகள். மகாநதியும் அதன் கிளை நதிகளும் சத்தீஸ்கர் மாநிலத்தின் நீராதாரத்தில் 53.48% பங்கு வகிக்கின்றன. ஹிராகுட் அணை இவ்வாற்றில் அமைந்துள்ளது. சொற்பிறப்பு மகாநதி என்ற சொல் மகா ("பெரிய") மற்றும் நடி ("நதி") என்ற சமஸ்கிருத சொற்களின் கலவையாகும். நதிமூலம் பல பருவ காலம்பருவகால]] இந்திய நதிகளைப் போலவே, மகாநதியும் பல மலை ஓடைகளின் கலவையாகும், எனவே அதன் துல்லியமான நதிமூலத்தைச் சுட்டிக்காட்ட இயலாது. இருப்பினும் அதன் தொலைதூர நீர்நிலைகள் பார்சியா கிராமத்திலிருந்து 6 கிலோமீட்டர்கள் (3.7 mi) சத்தீசுகரின் தம்தாரி மாவட்டத்தில் சிஹாவா நகரின் தெற்கே ) கடல் மட்டத்திலிருந்து மேலே உருவாகிறது. இங்குள்ள மலைகள் கிழக்குத் தொடர்ச்சி மலையின் விரிவாக்கமாகும், மேலும் பல நீரோடைகளின் மூலமாகவும் இந்நதி உள்ளன, பின்னர் அவை மகாநதியுடன் இணைகின்றன. முதல் 80 கிலோமீட்டர்கள் (50 mi) அதன் போக்கில், மகாநதி வடகிழக்கு திசையில் பாய்ந்து ராய்ப்பூர் மாவட்டத்தை வடிகாலகிறது மற்றும் ராய்ப்பூர் நகரத்தின் கிழக்கு பகுதிகளைத் தொடுகிறது. இந்த கட்டத்தில் இது மிகவும் குறுகிய நதியாக பாய்கிறது. அதன் பள்ளத்தாக்கின் மொத்த அகலம் 500–600 மீட்டருக்கு மேல் இல்லை. இடையில் சியோநாத் உடன் இணைந்த பிறகு, நதி அதன் பயணத்தின் மீதமுள்ள பகுதி வழியாக கிழக்கு திசையில் பாய்கிறது. ஒடிசாவிற்குள் நுழைவதற்கு முன்பு இங்குள்ள ஜொங்க் மற்றும் ஹஸ்த்தியோ ஆறுகள் அதன் மொத்த நீளத்தின் பாதியை உள்ளடக்குகிறது. சம்பல்பூர் நகருக்கு அருகில், இது உலகின் மிகப்பெரிய மண் அணையான ஈராக்குது அணையால் தடுக்கப்படுகிறது. அணையின் கரை, பூமியின் அமைப்பு, கான்கிரிட் சிமிட்டிக் கலவை மற்றும் கட்டுமானம் உட்பட அணையின் நீளம் ஆகும். இடதுபுறத்தில் இலாம்துங்ரி மற்றும் வலதுபுறத்தில் சந்திலி துங்குரி என்ற மலைகளுக்கு நடுவே அமைந்துள்ளது. இது ஆசியாவின் மிகப்பெரிய செயற்கை ஏரியாகவும், 743 சதுர கிலோமீட்டர்கள் (287 sq mi) நீர்த்தேக்கத்தைக் கொண்டுள்ளது முழு கொள்ளளவிலும், அதிகமான கரையுடன் கொண்டுள்ளது. சத்தீசுகர் மாநிலம் உருவான பிறகு, மகாநதி படுகையின் பெரும்பகுதி இப்போது சத்தீசுகரில் உள்ளது. தற்போது, 154 சதுர கிலோமீட்டர்கள் (59 sq mi) அனுப்பூர் மாவட்டத்தில் அஸ்த்தியோ ஆற்றின் படுகை பகுதி மத்தியப் பிரதேசத்தில் உள்ளது 1953 ஆம் ஆண்டில் அணை கட்டுவதற்கு முன்பு, மகாநதி சம்பல்பூரில் ஒரு மைல் அகலத்தில் இருந்தது, குறிப்பாக மழைக்காலத்தில் அதிக அளவிலான மண்ணைக் கொண்டு சென்றது. இன்று, இது அணை கட்டப்பட்ட பின்னர் மிகவும் மென்மையான நதியாகும். கட்டாக்கில் ஆற்றின் ஓட்டத்தை கட்டுப்படுத்த இங்கு ஒரு தடுப்பணை கட்டப்பட்டுள்ளது. ஈராகுத்து அணை கட்டுவதற்கு முன்பு, மகாநதி அதன் வாயிலிருந்து அராங் வரை சுமார் 190 கிலோமீட்டர்கள் (120 mi) பரவியிருந்ததது. ஈராகுத்து தவிர பல தடுப்புகள் அதற்கு முற்றுப்புள்ளி வைத்துள்ளன. வர்த்தகம் மற்றும் விவசாயம் ஒடிசா மாநிலத்தில் மகாநதி ஒரு முக்கியமான நதி. இந்த நதி சுமார் 900 கிலோமீட்டர்கள் (560 mi) மெதுவாக ஓடுகிறது மற்றும் இந்திய துணைக் கண்டத்தில் உள்ள வேறு எந்த நதியையும் விட அதிக மண்ணை வைக்கிறது. கட்டாக் மற்றும் சம்பல்பூர் நகரங்கள் பண்டைய உலகில் முக்கிய வர்த்தக இடங்களாக இருந்தன, மேலும் தோலமியின் படைப்புகளில் நதி மனாடா என்று குறிப்பிடப்பட்டுள்ளது. இருப்பினும் இன்று மகாநதி பள்ளத்தாக்கு அதன் வளமான மண் மற்றும் செழிப்பான விவசாயத்திற்கு மிகவும் பிரபலமானது. குறிப்புகள் மேலும் படிக்க The Imperial Gazetteer of India-William Hunter, 1901 The Encyclopædia Britannica-1911 Ed. The Columbus Encyclopedia வெளிப்புற இணைப்புகள் Rivers Network – Mahanadi river watersheds webmap Odisha Govt. blamed for declining quality of river water Mahanadi River Kayaking on River Mahanadi https://tamil.thehindu.com/opinion/columns/article26909227.ece?utm_source=HP&utm_medium=hp-editorial ஒடிசாவின் ஆறுகள் இந்திய ஆறுகள்


பைக்கில் சென்றபோது சூறை காற்றால் தூக்கி வீசப்பட்டதில் ஒருவர் பலி| Dinamalar கலசப்பாக்கம்: கலசப்பாக்கம் அருகே, பைக்கில் சென்றபோது, சூறைக்காற்றால் தூக்கி வீசப்பட்டதில், ஒருவர் பலியானார். திருவண்ணாமலை மாவட்டத்தில், நேற்று முன்தினம் மாலை முதல், இரவு வரை, சூறாவளி காற்றுடன், பல்வேறு பகுதிகளில் மழை பெய்தது. இதில், கலசப்பாக்கம் அடுத்த வெளுங்கனந்தல் கிராமத்தை சேர்ந்தவர் வெங்கடேசன், 25, அதே பகுதியை சேர்ந்த ஆனந்த், 23, இருவரும் நேற்று முன்தினம் மாலை, பஜாஜ் சிடி-100 பைக்கில், நாயுமங்கலத்தில் இருந்து வெளுங்கனந்தல் கிராமத்திற்கு சென்றனர். அப்போது, பலத்த சூறாவளி காற்று வீசியதில், இருவரும் பைக்கோடு தூக்கி வீசப்பட்டு, அருகில் உள்ள பாலத்தில் விழுந்து படுகாயமடைந்தனர். இதில், வெங்கடேசன் சம்பவ இடத்திலேயே பலியானார். ஆனந்திற்கு கால் முறிவு ஏற்பட்டது. இது குறித்து, கலசப்பாக்கம் போலீசார் விசாரித்து வருகின்றனர்.


source: fineweb

text: இணையத்தால் அல்ல நல் இதயங்களால் இணைவதே நல்ல நட்பு ( அனைத்து வயதினரும் படிக்க தவறாவிடக் கூடாத பதிவு ) காலையில் நாம் எழுந்திருக்கும் போது நல்லவர்களின் முகத்தில் முழித்தால் நல்லது நடக்கும் என நாம் நினைப்போம். . அது போல பதிவுகளை காலையில் பார்க்கும் போது நல்ல செய்திகளோடு படிக்க ஆரம்பித்தால் அந்த நாள் முழுவதும் மிக மகிழ்ச்சியாக உணர்வோம். அதன்படி இன்று நான் படித்த முதல் பதிவு நட்பு என்றால் நம்பிக்கை.. மஞ்சு சுபாஷினி அவர்களுடையது. அவர்களின் நட்பு வளையத்தில் நான் இல்லையென்றாலும் நான் மிகவும் மதிக்கும் இணைய பதிவாளர் அவர் ஆவார் ( அங்க என்ன சத்தம்.. ஓ ராஜி, சசி, உஷா அருணா செல்வமா? அம்மா தாயே நானும் உங்களை மதிக்கிறேனம்மா இல்லை என்று நான் சொல்லிவிட முடியுமா என்ன ? ) என்ன இன்னும் சத்தம் அதிகமாகி கொண்டிருக்கிறது.... சகோ ராஜி அது யாரும்மா கொஞ்சம் பார்த்து சொல்லம்மா அண்ணா நம்ம மனோ அண்ணா கையில் அருவாவோட வந்து கொண்டிருக்கிறார். அவர் பின்னால் பால கணேஷ், சீனு, தி.தன்பாலன், ஜோதிஜி, விக்கி, முரளி, ஜோதிஜி, இன்னும் அதிக பேர்கள் வந்து கொண்டிருக்கிறார்கள் அவர்களை நீங்கள் மதிக்கிறேன் என்று போடவில்லை என்பதால் அவர்களுக்கும் கோபம் அண்ணா என்னம்மா இணையதள சண்டியர்களான அவர்களை நான் மதிக்காமல் இருந்து விட முடியாமா என்ன அவர்ளை மட்டுமல்ல எல்லோரையும் முகத்தை வெளிகாட்டாத இந்த மதுரைத்தமிழன் மதிக்கிறான் என்று சொல்லிவிடமா. சரி பதிவில் சொல்ல வந்த விஷயத்தை தவிர வேறு ஏதோ சொல்லிக் கொண்டிருக்கிறேன். இன்று நண்பர்கள் தினமாதலால் இணையதள நண்பர்களுக்கும் எனது பதிவை தொடர்ந்து வாசித்து வரும் ஃப்ளோவர்களுக்கும் சைலண்ட் ரீடர்களுக்கும் எனது இரு நட்புக்குரிய மிக அருமையான பதிவை உங்களுக்கு மீண்டும் தருகிறேன் இதைப்படித்த பின் உங்களுக்குள் தோன்றுவது என்ன மதுரைதமிழன் இப்படி நல்ல பதிவுகளும் எழுதுவாரா என்ற ஆச்சிரியம் உங்களுக்கு தோன்றலாம் ஒரு அழகிய மணமுள்ள ரோஜாமலரை சில மீன்களோடு போட்டு ஒரு பையில் வைத்தால் சிறிதுநாளில் அது நாறத்துவங்கும். அது போலதான் நம் கூட உள்ள மோசமான நட்பால் நமது வாழ்வும் கெட்டுபோகும் மேலும் தொடர ( கூடா நட்பால் அதிகம் பாதிக்கபட்டவர் ஜெயலலிதாவா, கருணாநிதியா அல்லது நீங்களா? ) இதைப் படியுங்க நல்ல பதிவுதானுங்க....நட்பை பற்றிய ஒரு நல்ல பதிவு . எனது பதிவுகளில் தலைப்பைபார்க்காதிர்கள் அந்த பதிவில் உள்ள விஷயங்களை பாருங்கள். தலைப்பு அந்த நேரத்திற்கு வந்த செய்திகளின் அடிப்படையில் வைத்து இருப்பேன். மேல் சொன்ன பதிவை படித்துவிட்டு கண்டிப்பாக இதையும் படித்து செல்லுங்கள். தவற வீடாதீர்கள் இப்படி ஒரு நட்பா? உறவா ?ஆண் பெண் இருவரும் அவசியம் படிக்க வேண்டிய பதிவு அன்புடன் மதுரைத்தமிழன்


சுவைக் கலைஞன் நுகரும் கவின் பொங்கல் – உள்ளங்கை சில வருடங்களுக்கு முன்னால் திருச்சி டவுன் ஸ்டேஷனுக்கு எதிரில் ஆனந்தா லாட்ஜ் என்றொரு ஹோட்டல் இருந்தது. நான் அப்போது ஆண்டார் தெருவில் ஒரு குடியிருப்பில் தங்கியிருந்தேன். காலை டிஃபன் (அப்போதெல்லாம் “ப்ரேக்ஃபாஸ்ட்” என்று ஸ்டைலாக சொல்லத்தெரியாது!) ஆனந்தா லாட்ஜில்தான். ஏனெனில் டவுன் ஸ்டேஷனில் வண்டி ஏறித்தான் பொன்மலை செல்லவேண்டும். இரவு சாப்பாடு “மாயவரம் லாட்ஜ்” அல்லது “ஆர்.டி.ஸி”யில். அந்த ஆனந்தா லாட்ஜில் ரெகுலராக சாப்பிடுபவர்களுக்கு “பில்” கொடுப்பது கிடையாது. சாப்பிட்ட பிறகு “கல்லா”வில் இருக்கும் கணக்கு நோட்டில் நம் பக்கத்தை எடுத்து நாமாக எவ்வளவு அணாவுக்கு சாப்பிட்டோம் என்று கணக்கு போட்டு எழுதிவைக்க வேண்டியதுதான். அடுத்த மாத ஆரம்பத்தில் கூட்டுப் புள்ளி போட்டு கணக்கை நேர் பண்ணவேண்டும். அநேகமாக யாரும் ஏமாற்றுவது கிடையாது. இப்படி நம்பிக்கையிலேயேதான் ஓடிக்கொண்டிருந்தது. ஆனந்தா லாட்ஜில் டிஃபன் மிக ருசியாக இருக்கும். ஒருநாள் காலையில் “கமகம”வென்று நெய்ப்பொங்கல். நல்ல பசி வேறு எனக்கு. ஒரு “பிடி” பிடித்துக் கொண்டிருந்தேன். என் அருகில் ஒரு “புஸ்தி” மீசைக்காரப் பெரியவர் உட்கார்ந்து சாப்பிட்டுக் கொண்டிருந்தார். திடீரென்று அவர் தன் “அதிர் வேட்டுக்” குரலில், “தம்பி, என்ன காரியம் பண்றீங்க? எங்க வீட்டுப் பையனா இருந்தா இன்னேரம் “பளார்”னு கோட்டறையா அறைஞ்சு, கட்டி வைச்சு புளியம்ப்ளாரால விளாசியிருப்பேன்” என்றார். எனக்கு ஒன்றுமே புரியல்ல. எல்லாரும் வேறே வேடிக்கை பாக்கறாங்க. உடனே அவர், “ஏன் தம்பி, இந்த பொங்கல்ல குந்துமணி கணக்கா முழிச்சுக்கிட்டு இருக்கு பாருங்க, இந்த நெய்யில வறுத்த மிளகையெல்லாம் பொங்கலோட சேர்த்து கண்ணில தண்ணி வற்ற மாதிரி கடிச்சு சாப்பிட்டு விட்டு, அதுமேலயே சுடச்சுட இந்த ஐயர் கொடுக்கற “டிக்காக்ஷண்” காப்பியையும் ஊத்திகிட்டு, அந்த ஆனந்தத்தை அனுபவிக்கறத்துக்காவே அஞ்சு மைல் வண்டி கட்டிக்கிட்டு இங்க வற்றேன் நான். நீங்க என்னடான்னா, “குந்தினாப்ல” ஒரொரு மிளகா எடுத்து எலைக்கு வெளீல போடறீங்களே” என்று கடிந்து கொண்டார். அன்று தான் எனக்கு கீதோபதேசம் ஆயிற்று. “ஆகா, எத்தகைய ப்ரஹ்மானந்தத்தை ‘மிஸ்’ பண்ணிக் கொண்டிருக்கிறோம்” என்று தெரிந்து கொண்டேன். அன்றிலிருந்து பொங்கலில் ஆழப் புதைந்திருக்கும் ரகசிய ருசிகளை தேடிச் சுவைப்பது என்று கங்கணம் கட்டிக் கொண்டு, நாளது வரையில் அந்தத் தேடுதலிலேயே அனவரதமும் ஈடுபட்டு ஒரு முழுநேர வெண்பொங்கல் பக்தனாக மாறியுள்ளேன். திருமணமான புதிதில் நாங்கள் மயிலை லஸ் முனையில் மாடியில் இருந்த “சாந்தி விஹார்” ஹோட்டலில் பொங்கல் சாப்பிட்டோம் (இப்போது அந்த ஹோட்டல் இல்லை. ஆனால் அதே பெயரில் உள்ளடங்கி கேண்ட்டின் போல் ஒறு சிறிய கடைதான் இருக்கிறது. Update: அதுவும் இப்போது காணோம்). இன்றுவரை அதே பொங்கல் ருசியைத் தேடிக் கொண்டிருக்கிறேன், கிடைக்கவில்லை. இப்போதுகூட என் மனைவி பொங்கல் செய்யும்போதெல்லாம் “என்ன, சாந்தி விஹார் பொங்கல் மாதிரி வந்துடுச்சா?” என்பார். நானும், “அந்த ருசியை நீ மிஞ்சி ஒரு மாமாங்கம் ஆகிவிட்டது” என்று சொன்னாலும், இன்னும் ஒரு மாத்திரை கம்மியாக இருப்பதாகவே படுகிறது. அரிசி, பயத்தம்பருப்பு, பச்சை மிளகாய், மிளகு, இஞ்சி, ஜீரகம், நெய் எல்லாம் அதது சரியான அளவில், சேரும் வரிசையில் (sequence), வேகும் பதத்தில் ஒன்றாகச் சேர்ந்து, ஸூபின் மேஹ்தாவின் இசைக்குழுவினர் வாசிக்கும் முத்தாய்ப்புச் சிகரம்போல் (crescendo of his symphony) அப்படியே “ஜிவ்வென்று” ஜீவாத்மா பரமாத்மாவோடு கலக்கும் ரேஞ்சில் ஒரே தூக்காகத் தூக்கவேண்டும்! என்னை இந்தப் பொங்கல் பைத்தியம் நன்றாகப் பிடித்துக் கொண்டு விட்டது. நள்ளிரவில் எங்கேயோ தூரத்தில் “பொங்கல்” என்று கிசுகிசுத்தால் போதும். அரக்கப் பரக்க எழுந்து லஜ்ஜையில்லாமல் உங்கள் கூட “எங்கே எங்கே”யென்று ஓடிவருவேன். என் உறவினரெல்லாம், “ஏண்டா, இன்னும் ‘பொங்கல் பொங்கல்’-னு அலையறையாடா” என்று கிண்டலடிக்கும்போதெல்லாம் என் மனைவி தலையில் தட்டிக் கொள்வார். ஒரு முறை பொங்கல் திருநாளன்று தியாகராஜ ஆராதனை உத்சவம் சென்றிருந்தேன். மதியம்தான் மாதம் பிறக்கப் போகிறது எனபதால் சாவகாசமாகப் பூஜை செய்யலாமென்று கச்சேரிகளைக் கேட்டுவிட்டு, தஞ்சை செல்ல பஸ் ஏறிய நான் சாலை திருப்பத்தில் திருவையாறு ஹோட்டல் ஒன்றில் “சுடச் சுட நெய்ப் பொங்கல்” என்று சாக்பீஸால் எழுதப்பட்ட போர்டைக் கண்டவுடன் குதித்து இறங்கி விட்டேன். முற்றிய கேஸ்தான்! அதேபோல சாக்பீஸ் போர்டை இன்று சென்னையில் மயிலை கற்பகாம்பாள் மெஸ்ஸில்தான் காணலாம். அங்கும் முன்பு பொங்கல் நன்றாக இருந்தது. இப்போது ரொம்ப “கமர்ஷியலாக” ஆகிவிட்டது. நீங்களும் ஒரு வெண்பொங்கல் அபிமானியா? சென்னையில் இன்றைய தேதியில் இரண்டு இடங்களை சிபாரிசு செய்வேன்: *டிரைவின் வுட்லேண்ட்ஸ் **எழும்பூர் ஹோட்டல் அசோகா 5 விண்மீன் விடுதிகளில் போய் உருசி தேடாதீர்கள். அந்தத் தாரகைகளின் எண்ணிக்கை குறிப்பதே, அங்கு உணவுப் பொருட்கள் எவ்வளவு வாரங்கள் ஆழுறை கொள்கலனில் (Deep freezer) உறங்கிக் கிடந்தது என்பதைத்தான்! இன்னொன்று தெரியுமா? திருவெல்லிக்கேணி ரத்னா கஃபே யில் இட்லி-சாம்பார் அணைக்கட்டு (கட்டம் கட்டி வெட்டுடா தமிழா!) மட்டும்தான் சிறப்பு என்றெண்ணி வெண்பாவெல்லாம் பாடுகிறார்கள் பலர். ஆனால் அங்கு நல்ல பொங்கலும் கிடைக்கும் என்பது பலர் அறிவாரில்லை (ஒரு ஸ்பூன் நெய் கேட்டு அதன்மேல் ஊற்றிக் கொள்ளுங்கள்- அந்த சுதந்திரமெல்லாம் தனியாகப் போனால்தான் கிட்டும். “கொலஸ்ட்ரால்” மந்திரத்தை காதில் ஓதுபவர்கள் எழுமுன்னே நடையைக் கட்டுங்கள்!). ஒரு ஞாயிற்றுக் கிழமை காலை காலாற நடந்து சென்று ருசித்துப் பார்த்துவிட்டுச் சொல்லுங்கள். ம்ம். ஒன்று சொல்ல மறந்து விட்டேனே. என்போன்ற பரம ரசிகர்களின் வேண்டுகோளுக்கு இணங்க, *டிரைவ் இன்னில் ஞாயிற்றுக் கிழமைதோறும் மாலையிலும் பொங்கல் போடுகிறார்கள். மேலும் வாரம் 3 நாட்கள் மதியத்திலும் பொங்கல் எட்டிப் பார்க்கிறது. பி.பி.ஸ்ரீனிவாசோடு நீங்களும் சேர்ந்து சாப்பிடலாம்! ரவா பொங்கலைப் பற்றி ஒரு ஆராய்ச்சியில் இறங்கி யிருக்கிறேன். சீக்கிறமே நான் கண்டறிந்த இரகஸியங்களை உங்களுடன் பகிர்ந்துகொள்கிறேன்! * டிரைவ் இன் மூடியாகிவிட்டது. அது சென்னைவாசிகளுக்கு ஒரு ஈடு செய்ய முடியாத இழப்பு. ம்ம் 🙁 ** சமீபத்தில் எக்மூர் அசோகா ஹோட்டல் அபிநந்தன் ரெஸ்டரான்ட் சென்றிருந்தேன். பொங்கல் ரொம்ப so so. நல்ல குக் எல்லோரும் திருமண காண்டிராக்டுக்கு சென்றுவிட்டார்கள் போல! Tagged breakfast, pongal, south india, tamil, taste, ஆனந்தா லாட்ஜ், உணவு, காலை, சுவை, டிஃபன், நெய், பொங்கல், மனம், மனித இயல்பு, ரவாபொங்அல், வெண்பொங்கல் ஆஹா, ஆஹா! எங்க வீட்டில் ஒன்று ஐமீன் ஒருவர் இருக்கிறார் என்று நினைத்தால் இன்னும் எத்தனை பொங்கல் அபிமானிகள்? வாரம் தோறும் ஹைகொலஸ்ட்ரால் பொங்கலை ஆக்கிப் போட்டுக் கொண்டு, சுமாராய் இருக்கு என்று சர்டிப்பிக்கேட் வாங்கும், ஒரு துர்ப்பாக்கியவதி. பி.கு அப்படியே, தோசைக்கு மிளகாய் பொடித் தொட்டு சாப்பிட்டுவிட்டு, சூடாய் டிகிரி காப்பியை உள் இறக்கினால், அது அல்லவா சொர்க்கம்! நன்றி. இன்னொரு பொங்கல் ரசிகர் மன்றத் தலைவர் இருப்பதைக் காண மிக்க மகிழ்ச்சி. தோசையைப் பற்றி சொன்னீர்களல்லவா. இதே போல் இட்லிக்கும் பொருந்தும்படியாக ஒருமுறை சாவி அவர்கள் ஒரு கட்டுரை எழுதியிருந்தார். என் தோசை பற்றிய கட்டுரை (ஆங்கிலத்தில்) இங்கே. வாசித்துப் பார்த்துவிட்டு உங்கள் கருத்துக்களை எழுதுங்கள். இதுபோல் தமிழிலும் தோசை, இட்டிலி பற்றி எழுத ஆசை. ஆனால் நீங்கள்தான் வேண்டாமென்கிறீர்கள்! நல்லா இருக்கு உங்க பொங்கல் வெண்பொங்கலுக்கு மிளகாப்பொடிய விட, வத்தக்குழம்பு இன்னும் நல்ல காம்போங்கறது என் கட்சி! அந்த மீசைக்காரர் சொன்னது சரிதானே. மிளகும், முந்திரியும் சேத்துக்கடிச்சா சொர்க்கமே. பொங்கலோடு நிறுத்தினா எப்படி? இட்லி தோசை பத்தியும் போடுங்க. நன்றி, இராமனாதன். இட்லி, தோசை வேகுது. சீக்கிறமே எலைல வந்து விழும்! இட்லி தோசை வரபடி வரட்டும். வத்தக்குழம்ப விட்டதுக்கு இப்பதிவை வன்மையாக கண்டிக்கிறேன்! :)) ஐயா வத்தக் குழம்பின் வம்புக் காதலரே, ஒரு முழுப் பதிவே விள்ளாமல் விரியாமல் வ.கு-வுக்கு டெடிகேட் செய்துவிடலாம். ஆமாம், பொங்கலுக்கு வத்தக் குழம்பை தொட்டுகிட்டால் நல்லாத்தான் இருக்கும் போலிருக்கே – அந்த புளிப்பு கலந்த உறைப்பும், பொங்கலின் சமர்த்தான ருசியும் – ரசிகரய்யா நீர்! கும்பகோனம் மடத்துத் தெரு வெங்கடா லாட்ஜில் பொங்கலுடன் “கொத்ஸு” போடுவார்கள். அது தனி காம்போ! கொச்சியில் ஒரு நண்பர் வீட்டில் எனக்கு ஸ்பெஷலாக “மிளகூட்டல்” பொங்கலுடன் துணையாக வந்தது. இப்படி பல மனைவிகள் பொங்கலின் அந்தப்புரத்தில்! அப்படி வாருமய்யா வழிக்கு :)) வத்தக்குழம்பும் சுட்டப்பளம் பற்றி மறந்து போய் மிளகாய்ப்பொடியை பற்றி கூறியதற்காகவே வத்தக்குழம்பின் virtues களை எடுத்துக்கூறும்படி ஆயிற்று! //மிளகூட்டல்// நம்மூரு முளகு குழம்பு மாதிரியா? அதுவும் பொங்கலுக்கு கலக்கலா இருக்குமே? //வத்தக் குழம்பை தொட்டுகிட்டால் நல்லாத்தான் இருக்கும் போலிருக்கே // இதவரைக்கும் டரை செஞ்சே பார்த்ததில்லியா? Missing something in life என்று கூறி வ.கு. புராணத்தை முடித்துக்கொள்கிறேன். :)))) கொத்ஸு பத்தி இன்னொரு நாளைக்கு! :)) எஸ்கே : நானும் பொங்கல் ரசிகன் தான். பெங்களூரு வுக்கு ஒரு முறை போயிருந்த போது, ஒரு செல்·ப் சர்வீஸ் ஓட்டல் மெனுவிலே பொங்கல் என்று பார்த்து விட்டு, அரக்கபரக்க, ஓடிப் போய் வாங்கினால், பொங்கலை ஜக்கில் மொண்டு தட்டில் ஊற்றிக் கொடுத்தார்கள். பொங்கல்னா மெட்ராஸ் தான். பாண்டி பஜார் கீதா க·பே? பாரிமுனை நியோ ரங்கவிலாஸ்? //என்ன, சாந்தி விஹார் பொங்கல் மாதிரி வந்துடுச்சா?” என்பார். நானும், “அந்த ருசியை நீ மிஞ்சி ஒரு மாமாங்கம் ஆகிவிட்டது” என்று சொன்னாலும்// இதல்லாம் பொது வாழ்க்கையிலே சகஜமுங்க 🙂 //5 விண்மீன் விடுதிகளில் போய் உருசி தேடாதீர்கள். அந்தத் தாரகைகளின் எண்ணிக்கை குறிப்பதே, அங்கு உணவு எவ்வளவு வாரங்கள் ஆழுறை கொள்கலனில் உறங்கிக் கிடந்தது என்பதைத்தான்.// அய்யோ... நெசமாவா? //திருமணமான புதிதில் நாங்கள் மயிலை லஸ் முனையில் மாடியில் இருந்த “சாந்தி விஹார்” ஹோட்டலில் பொங்கல் சாப்பிட்டோம் // ஆஹா சாந்திவிஹார்.... பக்கத்திலேயே வித்யா விஹார்னு ஒரு புஸ்தகக் கடை இருக்கும். மந்தவெளிலேந்து பொடி நடையா வருவோம். அப்ப பார்த்திருக்கேன்.. அந்த வயசுல, நம்ம பட்ஜெட்டுக்கு சாந்தி விஹார்லாம் ரொம்ப ஜாஸ்தி..:-) //ரவா பொங்கலைப் பற்றி ஒரு ஆராய்ச்சியில் இறங்கி யிருக்கிறேன்.// ரவா பொங்கலா? சுத்த வேஸ்ட் பிரகாஷ் அவர்களே, வருக வருக! கர்னாடகாவில் போய் பொங்கல் என்றால், கூடவே ஸ்ட்ராவும் செர்த்து ஆர்டர் செய்யவேண்டும். அப்படியும் விடாமல் சிலசமயம் கேட்பதுண்டு. “‘பொங்கல்’ என்று பெயரிட்டு எதைக் கொடுத்தாலும் என் கணவர் சாப்பிட்டுவிடுவார்” இது என் மனைவி என்னைப் பற்றி விமரிசிக்கும் பயோ-டேட்டாவின் ஒரு முக்கிய குறிப்பு. நீங்கள் கூறிய இரண்டு இரண்டு உணவகங்களிலும் ஒரு “பொங்கல்” சர்வே எடுக்கப்பட்டு முடிவுகள் விரைவில் அறிவிக்கப்படும். ரவா பொங்கலுக்கு சில ஸ்பெஷல் பக்குவம் தேவைப்படுகிறது. அவை முழுமையாகக் கையாளப்படாததால்தான் பலரால் அதன் இயல்பான சுவையைக் கொணர முடிவதில்லை. நீங்களே பாருங்கள், என் ஆராய்ச்சியின் முடிவில் ரவா பொங்கலைப் பற்றிய உங்கள் கருத்து அப்படியே உல்டா ஆகப்போகிறது – தேர்தல் நெருங்கும்போது கூட்டணி மாறுவதுபோல்! ஒரு பெரிய பொறுப்பைக் கொடுத்துவிட்டீர்கள்! Previous Post: பஞ்ச ரத்தினம் Next Post: டேபிள் கிளீன்! வர்த்தக உலகம் – ஒரு விமர்சனம் - 59,974 நான் யார்? - 12,248 ஏர்டெல் சூப்பர் சிங்கர் ஜூனியர் பிரியங்கா! - 9,544 தொடர்பு கொள்க - 9,371


அமெரிக்க அதிபர் தேர்தலில் நானே வெற்றி பெற்றுள்ளேன் என்று டொனால்ட் டிரம்ட் டுவிட்டரில் பதிவிட்டுள்ளார். வாஷிங்டன், அமெரிக்க ஜனாதிபதி தேர்தலில் ஜனநாயக கட்சி வேட்பாளராக களமிறங்கிய ஜோ பைடன் (77 வயது) அமோக வெற்றி பெற்றார். ஆனால் அவரை எதிர்த்து குடியரசு கட்சி சார்பில் போட்டியிட்ட தற்போதைய ஜனாதிபதி டொனால்டு டிரம்ப், பைடனின் வெற்றியை ஏற்கவில்லை. ஜனாதிபதி தேர்தலில் தான் வெற்றி பெற்றதாகவும், ஜனநாயக கட்சியினர் மோசடி செய்து தனது வெற்றியை திருடிவிட்டதாகவும் அவர் கூறி வருகிறார். பல மாகாணங்களில் டிரம்ப் தரப்பில் கோர்ட்டுகளில் வழக்கு களும் தொடரப்பட்டுள்ளன. ஜனாதிபதி தேர்தலில் மோசடி நடைபெற்றதாக டிரம்ப் சொல்வதை அவரது தீவிர ஆதரவாளர்கள் அப்படியே நம்புகின்றனர். இதனால் அவருக்கு ஆதரவாக அமெரிக்க நகரங்களில் ஆயிரக்கணக்கானோர் திரண்டு பேரணிகளை நடத்திக்காட்டினர். இந்தநிலையில், தேர்தல் மோசடி மூலம் ஜோ பைடன் வெற்றி பெற்றதாக டிரம்ப் நேற்று டுவிட்டர் பக்கத்தில் பதிவிட்டு இருந்தார். இந் நிலையில், தேர்தலில் தானே வெற்றி பெற்றதாக டிரம்ப் டுவிட்டர் பக்கத்தில் மீண்டும் பதிவிட்டுள்ளார். ஜார்ஜியாவில் நடைபெற்ற மறுவாக்கு எண்ணிக்கை போலியானது என டொனால்ட் டிரம்ப் குற்றம்சாட்டி உள்ளார்.


திருப்பத்தூர் மாவட்டத்தில் ஆம்பூர் நகரில் மட்டும் ஏப்ரல் 11ந்தேதி வரை கரோனா நோயாளிகளின் எண்ணிக்கை 11 ஆகும். இவர்கள் அனைவருக்கும் வேலூர் அரசு மருத்துவக்கல்லூரி மருத்துவமனையில் வைத்து சிகிச்சை அளித்து வரப்படுகிறது. மாவட்டத்திலேயே அதிக கரோனா நோயாளிகள் உள்ள பகுதியாக இது இருப்பதால், மாவட்ட ஆட்சியர் சிவன் அருள் அதிர்ச்சியடைந்தார். அதனைத் தொடர்ந்து ஏப்ரல் 11ந்தேதி நடந்த ஆலோசனை கூட்டத்தில், ஏப்ரல் 13ந்தேதி முதல் ஆம்பூர் நகரம் முழுவதும் சீல் வைக்கப்படுகிறது. அத்தியாவசிய பொருட்கள் உட்பட எது வாங்குவதற்கும் அனுமதியில்லை என முடிவு எடுக்கப்பட்டுள்ளது. அத்தியாவசிய பொருட்கள் வேண்டும் என்றால் மாவட்ட நிர்வாகம் வெளியிட்டுள்ள செல்போன் எண்ணை தொடர்பு கொண்டால் தன்னார்வலர்கள் கொண்டு வந்து தந்துவிட்டு, பணம் பெற்று செல்வார்கள் எனச்சொல்லப்பட்டுள்ளது. அரசின் உத்தரவை மீறி யார் வெளியே வந்தாலும் அவர்கள் கைது செய்யப்படுவார்கள் என மாவட்ட காவல்துறை கண்காணிப்பாளர் தெரிவித்துள்ளார். a


இந்த கடுமையான வெயிலிலும் காவலர்கள் ஒவ்வொருவரும் 8மணி நேரம் நிற்கிறார்கள். தொடர்ந்து 21நாட்கள் என்றால் அவர்களும் மனிதர்கள் தானே. எனவே மக்கள் மனசாட்சியோடு எண்ணி பார்த்து தங்களை வீட்டிலேயே தனிமைப்படுத்தி கொண்டால், அவர்களுக்கும் நல்லது; குடும்பத்திற்கும் நல்லது; நாட்டிற்கும் நல்லது இந்தியாவில் வேகமாக பரவிவரும் கொரோனா வைரஸ் நோய் தமிழகத்தில் அசுர வேகம் எடுத்து இருக்கிறது. நேற்றைய நிலவரப்படி கொரோனாவால் பாதிக்கப்பட்டவர்களின் எண்ணிக்கை 50 உயர்ந்து 621 ஐ எட்டியிருக்கிறது. இதுவரையில் தமிழ்நாட்டில் 6 பேர் கொரோனாவிற்கு உயிரிழந்துள்ளனர். இந்திய அளவில் கொரோனாவால் பாதிக்கப்பட்டவர்களின் எண்ணிக்கையில் தமிழகம் தொடர்ந்து இரண்டாம் இடம் வகித்து கொண்டிருக்கின்றது. இந்த நிலையில் தமிழ்நாட்டில் கொரோனா தடுப்பு முன்னெச்சரிக்கை நடவடிக்கைகளை அரசு தீவிரப்படுத்தியுள்ளது. ஊரடங்கு உத்தரவு கடுமையாக அமல்படுத்தப்பட்டு பாதுகாப்பு ஏற்பாடுகள் பலப்படுத்தப்பட்டுள்ளன. இதனிடையே இரவு பகல் பாராமல் பாதுகாப்பில் இருக்கும் காவலர்களின் பணிச்சுமையை மனதில் கொண்டு மக்கள் மனசாட்சியோடு செயல்பட வேண்டும் என்றும் அரசு போடும் உத்தரவுகள் அனைத்தும் மக்களின் நலனிற்காக தான் எனவும் முதல்வர் எடப்பாடி பழனிச்சாமி கூறியிருக்கிறார். இந்த கடுமையான வெயிலிலும் காவலர்கள் ஒவ்வொருவரும் 8மணி நேரம் நிற்கிறார்கள். தொடர்ந்து 21நாட்கள் என்றால் அவர்களும் மனிதர்கள் தானே.— Edappadi K Palaniswami (@CMOTamilNadu) April 6, 2020 எனவே மக்கள் மனசாட்சியோடு எண்ணி பார்த்து தங்களை வீட்டிலேயே தனிமைப்படுத்தி கொண்டால், அவர்களுக்கும் நல்லது; குடும்பத்திற்கும் நல்லது; நாட்டிற்கும் நல்லது. இது குறித்து அவரது டுவிட்டர் பதிவில், 'இந்த கடுமையான வெயிலிலும் காவலர்கள் ஒவ்வொருவரும் 8மணி நேரம் நிற்கிறார்கள். தொடர்ந்து 21நாட்கள் என்றால் அவர்களும் மனிதர்கள் தானே. எனவே மக்கள் மனசாட்சியோடு எண்ணி பார்த்து தங்களை வீட்டிலேயே தனிமைப்படுத்தி கொண்டால், அவர்களுக்கும் நல்லது; குடும்பத்திற்கும் நல்லது; நாட்டிற்கும் நல்லது. அரசு ஒரு உத்தரவு போடுகிறது என்றால் அது மக்கள் நலன் கருதி தான் என்பதை மக்கள் உணர வேண்டும். பொதுமக்கள் ஒவ்வொருவரும் தன்னுடைய கடமையை உணர்ந்து, நோயினுடைய தன்மையை, தாக்கத்தை உணர்ந்து, தடை உத்தரவை கடைபிடித்தால் நிச்சயம் கொரோனா தொற்றை தடுக்க முடியும்' என்று பதிவிட்டுள்ளார். Read Exclusive COVID-19 Coronavirus News updates, at Asianet News Tamil. Last Updated 9:54 AM IST


ரூ.15,000 குறைவாக உள்ள ஜென்5இன்ச் திரை மொபைல்கள் கிடைக்கும் 2021 ஆம் ஆண்டின் - Gizbot Tamil இந்தியாவில் கிடைக்கும் போன்களின் முழு பட்டியல் இதோ. 22-ம் தேதி, ஏப்ரல்-மாதம்-2021 வரையிலான சுமார்0புதுப்பிக்கப்பட்ட பட்டியல் இங்கே உள்ளது. உங்களின் ஸ்டைலிற்கு ஏற்ப பட்ஜெட் விலையில் கிடைக்கும் உங்கள் தேவையைப் பூர்த்தி செய்யும் மொபைல்களை கண்டறிய கிஸ்போட் உதவுகிறது. முக்கிய விவரக்குறிப்புகள், தனித்துவமான சிறப்பம்சங்கள் மற்றும் படங்கள் அனைத்தையும் பார்த்து. இந்த பிரிவின் கீழ் ரூ. விலையில் விற்பனை செய்யப்படுகிறது அதேபோல் அதிகப்படியான விலையின் கீழ் போன் விற்பனை செய்யப்படுகிறது. , மற்றும் ஆகியவை சமீபத்திய மொபைல்கள் ஆகும். மேலும் இந்தியாவில் அறிமுகமாகும் ரூ.15,000 விலைக்குள் கிடைக்கும் ஜென்5இன்ச் திரை மொபைல்கள் உடனுக்குடன் இந்த தளத்தில் நீங்கள் காண முடியும். 5 Inch x Rs. 699 - Rs. 15,000 x ஜென் x Launched x


இந்த கூட்டத்தில், 'ஆயிரத்தில் ஒருவன் படத்தின் காட்சிகளில் மெக்கனாஸ் கோல்ட், டைம்லைன், கிளாடியேட்டர் போன்ற படங்களின் தாக்கம் உள்ளதே?' என்று கேள்வி எழுப்பினர்.


source: CulturaX

text: க.சுப்ரமணியனின் "வேரும் விழுதும்" (நாவல்) - ஜி. பி. சதுர்புஜன் Bookday > Book Review > க.சுப்ரமணியனின் "வேரும் விழுதும்" (நாவல்) – ஜி. பி. சதுர்புஜன் க.சுப்ரமணியனின் "வேரும் விழுதும்" (நாவல்) – ஜி. பி. சதுர்புஜன் Posted by Admin 93 Views September 1, 2021 Add Comment ஒரு அணைக்கட்டு கட்டப்படும்போது ஓர் அருமையான கதையும் கட்டப்பட்டிருக்கிறது. தீரர் சத்தியமூர்த்தி அவர்களின் மகளான லக்ஷ்மி கிருஷ்ணமூர்த்தி அவர்கள் நடத்தி வந்த அமைப்பு "வாசகர் வட்டம்". "வேரும் விழுதும்" என்ற இந்த நாவல் முதலில் ஜூன் 1970 இல் வாசகர் வட்ட வெளியீடாக வந்திருக்கிறது. மீண்டும் 50 வருடங்களுக்குப் பின் ஜூன் 2021ல் கோவை சிறுவாணி வாசகர் மையத்தின் "மாதம் ஒரு நூல்" திட்டத்தில் பவித்ரா பதிப்பகத்தின் மூலம் மறுபதிப்பு செய்யப்பட்டிருக்கிறது. இத்தகைய தரமான, வாசிக்க வேண்டிய நூலுக்கு மறுபதிப்பின் மூலம் புத்துயிர் அளித்ததற்கு சிறுவாணி வாசகர் மையத்திற்கு தமிழ் வாசகர் உலகம் நிச்சயம் நன்றி தெரிவிக்கலாம். இந்த நாவல் எழுதி பதிப்பிக்கப்பட்டதே ஒரு சுவையான கதையாகத் தெரிகிறது. அதை முதலில் உங்களிடம் பகிர்ந்து கொள்கிறேன். இந்த "வேரும் விழுதும்" நாவலை இதன் ஆசிரியர் க.சுப்ரமணியன் அவர்கள் 1960 இறுதியில் எழுதத் துவங்கி 1968 இல் நிறைவு செய்திருக்கிறார். சில பிரபல தமிழ்ப் பத்திரிகைகளும், பதிப்பாளர்களும் "தங்கள் பிரசுரத்திற்கு ஏற்றதாக இல்லை" என திருப்பி அனுப்பிவிட்டார்கள். அப்போது க.சுப்ரமணியன் அவர்கள் புதுடில்லியில் ஷாஜகான் ரோட்டில் எம்எஸ் பிளாட்சில் குடியிருந்திருக்கிறார். வீட்டு எண்: 707. அவருடைய அதிர்ஷ்டம் – அதே குடியிருப்பில் எண் 703 இல் அப்போது அகில இந்திய வானொலியில் வேலையில் இருந்த தி.ஜானகிராமன் குடியிருந்தார். இருவரும் நண்பர்களாகவே, தைரியத்தை வரவழைத்துக்கொண்டு இந்த நாவலை தி,ஜா.ராவிடம் க.சுப்ரமணியன் காட்டியிருக்கிறார். "இது ஒரு பொக்கிஷம்!" என்று பாராட்டிய தி.ஜா.ரா, சில மாற்றங்களைச் செய்யச் சொல்லி, திருத்திய பிரதியை சிட்டி அவர்களுக்கு அனுப்பி, "வாசகர் வட்டம்" மூலம் பதிப்பாக வழி கோலியிருக்கிறார். இப்படித்தான் "வேரும் விழுதும்" நாவல் உயிர்பெற்று வாசகர்களை வந்து சேர்ந்திருக்கிறது. இப்போது மீண்டும் மறுபதிப்பால் மறு பிறப்பு எடுத்திருக்கிறது இந்த குறிப்பிடத் தகுந்த நாவல். இந்த புதினம் ஒரு தனித்த வடிவம் கொண்டது. இதில் வரும் என்ஜினீயர் தான் கதை சொல்லி. அவரே இதில் முக்கிய கதாபாத்திரமும். இந்த நாவலின் அறிமுகமாகவுள்ள பீடிகையும் இதில் வரும் கிராம கணக்குப் பிள்ளையின் நாட்குறிப்புகளும் ஆசிரியர் கூறுவது போல ஓர் ஆர்கெஸ்ட்ராவின் ட்ரம்போன் கருவியைப் போல கதையின் மத்திய பகுதியுடன் இணைந்து ஓர் அருமையான இலக்கிய இன்னிசையை வாசகருக்கு தருகிறது. இந்த விதத்தில், ஆசிரியர் சுப்ரமணியன் நாவலை புதுமையாக, விறுவிறுப்பான, அதே நேரத்தில் எக்காலத்திற்கும் பொருந்துவதாக அமைப்பதில் அதீதக் கவனம் செலுத்தியுள்ளார். அதன் விளைவு வாசகனுக்கு ஓர் அருமையான வாசிப்பு அனுபவத்தையும் நாவலைப் படித்து முடிக்கும்போது ஒரு முழு மனநிறைவும் கிடைக்கிறது. ஒரு பெரிய ஆச்சரியம் என்னவென்றால், கதை நடக்கும் காலம் 1960இல் இருந்தாலும், அதிலுள்ள கதாபாத்திரங்கள் அக்காலத்திற்கு ஏற்றவாறு வடிவமைக்கப்பட்டு இருந்தாலும், இன்றும் நாம் படிக்கும்போது இந்த நாவல் சற்றும் நம்மிடமிருந்து அந்நியப்படாமல் இருப்பதை நம்மால் உணர முடிகிறது. கதையில் நுழைந்து கதையின் கடைசி வரியைப் படித்து முடிக்கும் வரை, நம் மனம் முழுவதும் கதை நடக்கும் குழுமணி கிராமத்திலேயே வாசம் செய்கிறது. அந்த சிறு கிராமத்தின் தெருக்களின் வாசமும், கோவிலின் மணியும், ரயில் நிலையத்தின் புகை கக்கும் வண்டிகளும், சுற்றிவரும் கதை மாந்தர்களும் நம்மை விட்டு அகலுவதில்லை. இது இந்த நாவலின் வெற்றிக்கு கட்டியம் கூறுகிறது. வேரும் விழுதும் – க.சுப்ரமணியன் இந்த நாவலைப் படிக்கும்போது இன்னொரு விஷயம் என் மனதிற்குப் பட்டது. அது முக்கியம் என்று தோன்றுகிறது. அந்தக் காலத்து பல நாவல்கள் ஒரு குறிப்பிட்ட சமூகம் சார்ந்தே எழுதப்பட்டிருக்கும். வளைய வரும் பாத்திரங்கள் அந்த சமூகத்தின் பிரத்யேக மொழியையே பேசுவார்கள். அது நாவலுக்கு உண்மைத் தன்மையைத் தந்தாலும், அந்த சமூகத்துடன் நாம் பழகியவராய் இல்லாவிட்டால், நாம் சற்றே அந்நியப்படவும் வாய்ப்பிருக்கிறது. ஆனால், சுப்ரமணியத்தின் "வேரும் விழுதும்" எந்த ஒரு சமூகத்தைச் சார்ந்த மொழியிலும் இல்லாமல், மானுடம் என்ற பொது மொழியில், எளிதான நடையில் நம்முடன் பேசுகிறது. இதனால், நாம் கதையுடன் முழுமையாக ஒன்றி போய் விடுகிறோம். கதை என்ன ? நாவல் எதைப்பற்றி ? இதை அறிய எந்த வாசகனும் துடிக்கத்தான் செய்வான். சுதந்திரத்திற்குப் பின் அரசால் போடப்பட்ட பல அணைக்கட்டுத் திட்டங்களில் ஒன்று பரலியாற்றின் குறுக்கே வந்த மேக்கூர் அணைத் திட்டம். அந்த அணைக்கட்டு கட்டப்படுவதால் குழுமணி என்னும் கிராமத்தில் ஏற்படும் விளைவுகளை உணர்ச்சி மிக்கதொரு காவியமாக அளித்திருக்கிறார் சுப்ரமணியன். அணைக்கட்டுப் பொறியாளர், அவர் பெரியப்பா, டாக்டரய்யா, முன்னாள் பகுத்தறிவுவாதியான அறம் வளர்த்தான், ஸ்டேஷன் மாஸ்டர் ராயர் போன்ற பல உயிரோட்டமுள்ள கதாபாத்திரங்கள் கதையில் உலாவருகின்றன. இவர்களுடன் நாமும் குழுமணி என்ற கிராமத்தில் வாழ்கிறோம் என்ற மாயத் தோற்றத்தை உருவாக்கி விடுகிறார் நாவலின் ஆசிரியர். இதற்கு மேல் கதைப் பின்னல்களை இங்கே பகிர்ந்து கொள்வது சரியல்ல என்று நினைக்கிறேன் – அது நீங்களே இந்த நாவலை வாசிக்கும்போது ஏற்படும் சுவாரஸ்யத்தை குறைத்து விடும் அல்லவா ! சுப்ரமணியன் அவர்கள் எழுதிய ஒரே நாவல் இந்த "வேரும் விழுதும்" மட்டும்தான் என்று அறியும்போது ஆச்சரியம்தான் ஏற்படுகிறது. மாறாக இது போல ஒரு பூரண திருப்தி அளிக்கும் நாவலை மீண்டும் தன்னால் படைக்க முடியாது என்ற கணிப்பினாலேயே ஆசிரியர் க.சுப்ரமணியன் மேலும் முயற்சி செய்யவில்லையோ என்றும் நம்மை எண்ண வைக்கிறது. இந்த நாவல் தரும் வித்தியாசமான அனுபவத்தை அனைத்து தீவிர தமிழ் வாசகர்களும் சுவைத்தாக வேண்டும். "வேரும் விழுதும்" நிச்சயம் உங்களை உங்கள் வேர்களுக்கு இட்டுச் செல்லும். "வேரும் விழுதும்" ( நாவல் ) பவித்ரா பதிப்பகம், கோவை சிறுவாணி வாசகர் மையம் வெளியீடு பக்கம் : 210 விலை : ரூ.200/ நூல் அறிமுகம்: சாத்திரியின் *ஆயுத எழுத்து (நாவல்)* – எஸ். ஃபாயிஸா அலி Tags: book review G.B. Chathurbhujan Ka. Subramanian Siruvani Vasagar Maiyam Verum Vizhuthum Previous Article அரவணைத்துச் செல்லும் நாகரிகத்தை அழித்திட முயற்சிக்கும் மோடி வென்றிட ஒருபோதும் அனுமதிக்கக் கூடாது... | பிரேம் சங்கர் ஜா Next Article எழுத்தாளர் இருக்கை: பௌத்த தமிழ் இலக்கிய வரலாறு புத்தகம் குறித்து ஓர் உரையாடல் | Buddhist


Wyprawy to nieznakowane w terenie trasy, którymi podąża się, czytając wierszowane wskazówki i rozwiązując zagadki, by na końcu odnaleźć skarb – specjalną pieczęć potwierdzającą dotarcie do końca. W Polsce istnieje już kilkaset questów, z których ogromna część jest dostępna na portalu „Questy - Wyprawy Odkrywców” pod adresem www.questy.com.pl. Teraz część z nich jest już dostępna w wersji mobilnej. Aplikacja zawiera obecnie ponad dwieście wypraw z całej Polski, a liczbę tras planujemy szybko powiększać, by już wkrótce w każdym województwie można było ukończyć Quest z pomocą smartfona. Aplikacja jest wspólną inicjatywą Fundacji Mapa Pasji i Fundacji CALAMITA. Jak korzystać z aplikacji mobilnej? • Wyszukaj interesującą Cię wyprawę na mapie lub na liście Questów. • Udaj się na początek wybranej trasy. Możesz w tym celu włączyć nawigację (przycisk „Nawiguj do startu” w opisie questu), która doprowadzi Cię na miejsce. • Naciśnij przycisk "Rozpocznij quest". Czytaj uważnie wierszowane wskazówki, z których dowiesz się, w którą stronę iść. W kolejnych miejscach natrafisz na zagadki, których rozwiązanie będzie wymagało uważnej obserwacji otoczenia. Za poprawną odpowiedź otrzymujesz punkty. • Kolejne fragmenty questu będziesz mógł wyświetlić, kiedy dojdziesz do wskazanego w treści miejsca (powiadomi Cię o tym wibrowanie telefonu). Wówczas przycisk „dalej” stanie się aktywny. Jeśli nie wiesz dokąd iść, skorzystaj z podpowiedzi na mapie. • Rozwiązując zagadki, odkrywasz kolejne znaki w głównym haśle questu, które jest widoczne na górze (z symbolem kłódki). Po rozwiązaniu wszystkich zagadek otrzymasz wirtualny dyplom ukończenia trasy z Twoim nickiem, tytułem i pieczęcią questu. Możesz go zachować na pamiątkę w swoim urządzeniu, aby pokazać innym. Swoje wyniki znajdziesz także w rankingu użytkowników aplikacji. • Jeśli uważnie przeczytasz wskazówki na końcu wyprawy, będziesz mógł także odnaleźć realną skrzynkę ze skarbem (pieczęcią questu, którą możesz przybić sobie na dowód przejścia całej trasy). Jeśli skarbu nikt nie pilnuje, odłóż go koniecznie dokładnie w to samo miejsce, żeby inni odkrywcy także go znaleźli! • Jeśli nie znajdziesz skarbu we wskazanym miejscu lub napotkasz inne problemy na trasie, powiadom nas o tym (dane adresowe znajdziesz w menu w zakładce „Kontakt”). Życzymy udanych wypraw! பயணங்கள் நீங்கள் பின்பற்றாத குறிக்கப்படாத வழிகள், வசன திசைகளைப் படிப்பது மற்றும் புதையலைக் கண்டுபிடிப்பதற்கான புதிர்களைத் தீர்ப்பது - முடிவை அடைவதை உறுதிப்படுத்தும் ஒரு சிறப்பு முத்திரை. போலந்தில் ஏற்கனவே பல நூறு தேடல்கள் உள்ளன, அவற்றில் பெரும் பகுதி www.questy.com.pl இல் உள்ள "தேடல்கள் - எக்ஸ்ப்ளோரர்களின் ஆய்வு" போர்ட்டலில் கிடைக்கிறது. இப்போது அவற்றில் சில இப்போது மொபைல் பதிப்பில் கிடைக்கின்றன. பயன்பாட்டில் தற்போது போலந்து முழுவதிலும் இருந்து இருநூறுக்கும் மேற்பட்ட பயணங்களும், விரைவாக அதிகரிக்க நாங்கள் திட்டமிட்டுள்ள பாதைகளின் எண்ணிக்கையும் உள்ளன, இதனால் விரைவில் ஒவ்வொரு மாகாணத்திலும் நீங்கள் ஒரு ஸ்மார்ட்போனின் உதவியுடன் தேடலை முடிக்க முடியும். பயன்பாடு மேஷன் ஆஃப் பேஷன் பவுண்டேஷன் மற்றும் கலமிட்டா அறக்கட்டளையின் கூட்டு முயற்சியாகும். மொபைல் பயன்பாட்டை எவ்வாறு பயன்படுத்துவது? Interest நீங்கள் விரும்பும் பயணத்தை வரைபடத்தில் அல்லது குவெஸ்ட் பட்டியலில் தேடுங்கள். The தேர்ந்தெடுக்கப்பட்ட பாதையின் தொடக்கத்திற்குச் செல்லவும். வழிசெலுத்தல் (தேடல் விளக்கத்தில் "தொடங்குவதற்கு செல்லவும்" பொத்தானை இயக்கலாம், அது உங்களை இடத்திற்கு அழைத்துச் செல்லும். Start "தொடக்க தேடலை" பொத்தானை அழுத்தவும். எந்த வழியில் செல்ல வேண்டும் என்பதை அறிய கவனமாக தேர்ச்சி பெற்ற உதவிக்குறிப்புகளைப் படியுங்கள். பின்வரும் இடங்களில் நீங்கள் புதிர்களைக் காண்பீர்கள், அதற்கான தீர்வுக்கு சுற்றுச்சூழலை கவனமாக கவனிக்க வேண்டும். சரியான பதிலுக்கான புள்ளிகளைப் பெறுவீர்கள். In உள்ளடக்கத்தில் சுட்டிக்காட்டப்பட்ட இடத்திற்கு நீங்கள் வரும்போது தேடலின் அடுத்த பகுதிகளைக் காணலாம் (தொலைபேசி அதிர்வுறும்). பின்னர் "அடுத்த" பொத்தான் செயலில் இருக்கும். எங்கு செல்ல வேண்டும் என்று உங்களுக்குத் தெரியாவிட்டால், வரைபடத்தில் உள்ள குறிப்பைப் பயன்படுத்தவும். R புதிர்களைத் தீர்ப்பதன் மூலம், முக்கிய தேடல் கடவுச்சொல்லில் அடுத்த எழுத்துக்களைக் கண்டுபிடிப்பீர்கள், இது மேலே தெரியும் (பேட்லாக் சின்னத்துடன்). எல்லா புதிர்களையும் தீர்த்த பிறகு, உங்கள் புனைப்பெயர், தலைப்பு மற்றும் தேடலின் முத்திரையுடன் வழியை நிறைவு செய்வதற்கான மெய்நிகர் டிப்ளோமாவைப் பெறுவீர்கள். மற்றவர்களைக் காண்பிப்பதற்காக அதை உங்கள் சாதனத்தில் ஒரு நினைவுப் பொருளாக வைத்திருக்கலாம். பயன்பாட்டு பயனர்களின் தரவரிசையில் உங்கள் முடிவுகளையும் நீங்கள் காண்பீர்கள். The பயணத்தின் முடிவில் நீங்கள் வழிமுறைகளை கவனமாகப் படித்தால், நீங்கள் ஒரு உண்மையான புதையல் பெட்டியையும் கண்டுபிடிக்க முடியும் (தேடலின் முத்திரை, முழு வழியின் சான்றாக உங்களை நீங்களே ஆணித்தரமாகக் கொள்ளலாம்). புதையலை யாரும் கவனிக்கவில்லை என்றால், அதை சரியாக அதே இடத்தில் வைக்கவும், இதனால் மற்ற ஆராய்ச்சியாளர்களும் அதைக் கண்டுபிடிப்பார்கள்! The நீங்கள் சுட்டிக்காட்டப்பட்ட இடத்தில் புதையலைக் காணவில்லை அல்லது பாதையில் வேறு சிக்கல்களைச் சந்தித்தால், எங்களுக்குத் தெரியப்படுத்துங்கள் (முகவரி விவரங்களை "தொடர்பு" தாவலில் உள்ள மெனுவில் காணலாம்). நீங்கள் வெற்றிகரமான பயணங்களை விரும்புகிறோம்!


text: தமிழ் ஓவியா: நல்ல வர்க்கம் என்று நினைப்பது மதியீனமும் பேராசையுமே! நமது வர்க்கம் நமது நாட்டில் கல்யாணம் செய்வதில் பெற்றோர்கள் தங்கள் பிள்ளைகளுக்குப் பெண் தேடுவதிலோ, மாப்பிள்ளை தேடுவதிலோ நல்லவர்க்கமாக இருக்க வேண்டும் என்கின்ற சாக்கைச் சொல்லிக் கொண்டு பணக்காரர்கள், பிரபுக்கள் வீட்டிலேயே போய் சம்பந்தம் வைத்துக் கொள்ள பிரயத்தனப்படுவதைப் பார்க்கின்றோம். ஆனால் பிரபுக்கள் வீட்டுப் பிள்ளைகளில் அதுவும் சரியான பிரபுக்கள் வீட்டுப் பிள்ளைகளில் அதுவும் சரியான பிரபுக்கள் என்கின்றவர்களின் வீட்டுப் பிள்ளைகளில் பெரிதும் சமையல்காரன் வர்க்கமாவும், மோட்டார் டிரைவர் வர்க்கமாகவும் முடிந்து விடுகின்றது. அந்த பிரபுக்கள் வர்க்கமெல்லாம் தாசிகளிடமே போய் சேர்ந்து விடுகின்றது. ஏனெனில் பிரபுக்கள் என்றால் அவர்களுக்குக் கட்டாயம் தாசிகள் இருந்தாக வேண்டும். இல்லாவிட்டால் பிரபுப்பட்டம் பூர்த்தியாவ தில்லை. ஆதலால் இவர்கள் வர்க்கம் தாசிகளிடமே இறங்கி விடுகின்றது. அப்பிரபுக்களின் மனைவிமார்கள் அய்யோ பாவம்! வேறு வகையின்றியும் குடும்பத்தின் கௌரவத்தைக் காப்பாற்ற வேண்டாமா என்கின்ற கவலை மீதும் தங்கள் கணவர்களைப் போல் வெளியில் வேறு தக்க மனிதர்களின் சிநேகம் வைத்துக் கொள்ளாமல் வீட்டுக்குள்ளாகவே சரிபண்ணிக் கொள்ளக் கருதி சமையல் காரனுடனேயோ, அல்லது மோட்டார் டிரைவருடனேயோ மாத்திரம் தான் பெரிதும் சம்பந்தம் வைத்துக் கொள்ள முடிகின்றது. ஆகவே இதனால் சமையல் வர்க்கமும் டிரைவர் வர்க்கமும்தான் பிரபுக்கள் வீட்டில் இறங்கிவிடுகின்றது. இதைக் கண்ட ஒரு தாசி தன் மகனைப் பார்த்து சமதானாதிபதிக்குப் பிறந்த நீ சங்கீதத்தில் பிழைக்கின்றாய், சமையல் காரனுக்கு பிறந்தவன் சர்வாதிகாரம் பண்ணுகின்றான். என்னே! கடவுளின் திருவிளையாடல் என்று சொன்னதாக ஒரு பழமொழி சொல்லிக் கொள்ளப்படுவதுண்டு. ஆதலால் அறிவும் கல்வியும் அழகும் உடையது தான் நல்லவர்க்கமாகுமே தவிர பணக்காரர் வீட்டுப் பிள்ளைகள் என்கின்றதனாலேயே அவர்கள் எப்படி இருந்தாலும் நல்ல வர்க்கம் என்று நினைப்பது வெறும் மதியீனமும் பேராசையுமேயாகும்.


கோலாலம்பூர் ஆக 4 பிரதமர் டான்ஸ்ரீ முஹிடின் யாசின் தலைமையிலான பெரிக்காத்தான் நேஷனல் அரசாங்கத்திற்கு முழுமையான ஆதரவை வழங்கி வருவதாக அக்கட்சியின் தேசிய தலைவர் டத்தோ டோமினிக் லாவ் கூறினார். சில அம்னோ எம்பிக்கள் பெரிக்காத்தான் அரசாங்கத்திற்கான ஆதரவை மீட்டுக் கொண்டுள்ள போதிலும், பெரிக்காத்தானுடனான கெராக்கானின் நிலைப்பாட்டில் மாற்றமில்லை என்றார் அவர். ஆகையால் நாட்டில் கோவிட் 19 தொற்றை கட்டுப்படுத்த பெரிக்காத்தான் நேஷனல் அரசாங்கத்தின் போராட்டத்திற்கு என்றுமே துணை நிற்கும் என்றார் அவர். தற்போதைய நாட்டின் நெருக்கடியான காலகட்டத்தில் நடப்பு அரசாங்கத்திற்கு இடையூறை ஏற்படுத்த குறிப்பிட்ட சில தரப்பினர் பல தந்திரங்களை கடைபிடித்து வருவதாக அவர் சுட்டிக்காட்டினார். எத்தனை நெருக்கடி வந்தாலும் அதனை சமாளிக்கும் ஆற்றல் தமக்கு இருக்கிறது என்பதை பிரதமர் நிரூபித்து காட்டியுள்ளார். அரண்மனை மாண்பை காக்கவும் நீதிமன்ற விவகாரங்களில் தலையீடு இல்லை என்பதை தமது செயல்களின் வழி முஹிடின் நிரூபித்து விட்டதாக டோமினிக் சுட்டிக் காட்டினார்.


ஆரம்பத்தில் எழுந்திருப்பது வெற்றிக்கு ஒரு முன்னோடி | சுய உதவி வளங்கள் ஆரம்பத்தில் எழுந்திருப்பது வெற்றிக்கு ஒரு முன்னோடி சீக்கிரம் எழுந்திரு: வெற்றிக்கான முன்மாதிரி இரண்டு வகையான மக்கள் உள்ளனர்: பகல்நேர மற்றும் இரவுநேரம். காலையில் சிறப்பாக செயல்படுவோரும், இரவில் மற்றவர்களும் இருக்கிறார்கள். ஒவ்வொருவரும் அந்த கனமான பணிகளைச் செய்வதற்கு அதிக உற்பத்தித் திறன் கொண்ட மணிநேரங்களைக் கண்டுபிடிக்க வேண்டும். இன்று நான் அதிகாலை 5:23 மணிக்கு எழுந்தேன். என்ன ஆரம்பகால ரைசர் சிறுவன்! நீங்கள் சிந்திக்க முடியும். சரி, நான் சீக்கிரம் வேலையைத் தொடங்க சீக்கிரம் எழுந்திருக்க விரும்புகிறேன், ஆனால் அவ்வளவு இல்லை! பிரச்சனை என்னவென்றால், எனக்கு ஒரு பயங்கரமான முதுகுவலி இருந்தது, அது என்னை படுக்கையில் இருந்து வெளியேறச் செய்தது. எப்படியும் சீக்கிரம் எழுந்திருப்பது வலிக்காது நீங்கள் தாமதமாக படுக்கைக்கு வராத வரை. உங்கள் தூக்க நேரத்தை நீங்கள் மதிக்கிறீர்கள் என்றால், காலையில் உங்களை நிறைய எடுத்துக்கொள்ளலாம் மற்றும் நாளின் மிகவும் சிக்கலான பணிகளை தயாராக வைக்கலாம். இருந்து ஒரு பதிவு உள்ளது ஸ்டீவ் பாவ்லினா, ஒரு முக்கியமான வட அமெரிக்க பயிற்சியாளர் மற்றும் ஆங்கில மொழியில் மிகவும் வெற்றிகரமான பதிவர்களில் ஒருவரான «ஆரம்பகால ரைசர் ஆவது எப்படி?» வட அமெரிக்க சமுதாயத்தில், சீக்கிரம் எழுந்திருப்பதற்கு அவை அதிக முக்கியத்துவம் கொடுக்கின்றன. எந்தவொரு துறையிலும் வெற்றி பெறுவதற்கான ஒரு முன்னுதாரணமாக அவர்கள் இதைப் பார்க்கிறார்கள். நான் அதே கருத்துக்கு ஆதரவாக இருக்கிறேன். "சீக்கிரம் எழுந்தவர்களுக்கு கடவுள் உதவுகிறார்." பரிந்துரைக்கப்பட்ட புத்தகம்: திறம்பட ஒழுங்கமைக்கவும்: மன அழுத்தம் இல்லாமல் அதிகபட்ச தனிப்பட்ட உற்பத்தித்திறன் வழங்கியவர் டேவிட் ஆலன். கட்டுரைக்கான முழு பாதை: சுய உதவி வளங்கள் » தனிப்பட்ட வளர்ச்சி » வெற்றி » ஆரம்பத்தில் எழுந்திருப்பது வெற்றிக்கு ஒரு முன்னோடி போக்குவரத்து விளக்குகளின் படைப்பு படங்கள் பழைய காதல் நினைவில்


புதுச்சேரியில் உள்ள இந்திராகாந்தி அரசு மருத்துவமனையில் 700-க்கும் மேற்பட்ட தொழிலாளர்கள் கடை நிலை பணியாளர்களாக பணியாற்றுகின்றனர். இந்நிலையில், கரோனா அச்சுறுத்தல் காரணமாக ஊழியர்களை மருத்துவமனையிலேயே தங்கி பணியாற்ற மருத்துவமனை நிர்வாகம் அறிவுறுத்திய நிலையில், 54 பணியாளர்கள் அச்சத்தின் காரணமாக பணிக்கு வராமல் புறக்கணித்ததாக கூறப்படுகிறது. அதையடுத்து பணிக்கு வராத ஊழியர்களை நீக்கி நடவடிக்கை எடுத்துள்ளதாக மாவட்ட ஆட்சியர் அருண் கூறியுள்ளார். இந்நிலையில் இதுகுறித்து அறிக்கை வெளியிட்டுள்ள இந்திய கம்யூனிஸ்ட் கட்சி (மார்க்சிஸ்ட்- லெனினிஸ்ட்) புதுச்சேரி மாநிலச் செயலர், சோ.பாலசுப்பிரமணியன், “இந்திரா காந்தி மருத்துவக் கல்லூரி, மருத்துவமனையில் சுமார் 750 க்கும் மேற்பட்ட தொழிலாளர்கள் ரூ.3500/-, ரூ.5000/-, ரூ.6500/- என சட்டக் கூலிக்கும் குறைவாக சம்பளம் பெறுகின்றனர். இதை உயர்த்திக் கேட்ட 50-க்கும் மேற்பட்ட தொழிலாளர்களை பணி நீக்கம் செய்ய மாவட்ட ஆட்சியர் உத்தரவிட்டிருப்பது கடும் கண்டனத்திற்குரியது. சட்டக்கூலியை நடைமுறைப்படுத்த வேண்டியது மாவட்ட ஆட்சியரின் கடமையாகும். சட்டக்கூலி கேட்ட தொழிலாளர்களை பணி நீக்கம் செய்ய உத்தரவிடுவது சட்டவிரோதமானது. புதுச்சேரி அரசு தொழிலாளர்களை அழைத்து பேசி சட்டத்தை நடைமுறைப்படுத்தி, தொழிலாளர்களுக்கு பணி வழங்கிட வேண்டும் என்றும் கட்சி கேட்டுக் கொள்கிறது. மத்திய அரசின் வழிகாட்டுதலின்படி, ஆட்சியரின் நேரடி கட்டுப்பாட்டில் உள்ள சக தலைமை துறை அதிகாரிகளை கலந்தாலோசிக்காமல், சட்டக் கூலியை நடைமுறைப்படுத்தாமல், செயல்படுவதால், பொதுநலன் கருதி மாவட்ட ஆட்சியரை புதுச்சேரி அரசு உடனடியாக இடமாற்றம் செய்ய வேண்டும். வரும் 05-ஆம் தேதிக்குள் முடக்க கால ஊதியத்தை அனைத்து வகை தொழிலாளர்களுக்கும், வேலை அளிப்போர் பட்டுவாடா செய்வதை புதுச்சேரி தொழிலாளர் துறை உறுதி செய்திட வேண்டும் “ என கேட்டுக்கொண்டுள்ளார்.


text: உதவி பேராசியர் மீது பாலியல், தீண்டாமை புகார்... ஆதரவாக மாணவிகள், மாவட்ட ஆட்சியரிடம் மனு : பெரியார் பல்கலை கழகத்தில் தொடரும் சர்ச்சை | Complaint of sexual harassment and untouchability on the assistant professor but Students support and petition to District Collector – News18 Tamil உதவி பேராசியர் மீது பாலியல், தீண்டாமை புகார்.. ஆதரவாக மாணவிகள் மாவட்ட ஆட்சியரிடம் மனு : பெரியார் பல்கலைக்கழகத்தில் தொடரும் சர்ச்சை பெரியார் பல்கலைக்கழகத்தில் தொடரும் சர்ச்சை Salem Periyar University : சேலம் பெரியார் பல்கலை கழகத்தில் உதவி பேராசியர் மீது பாலியல் மற்றும் தீண்டாமை புகார் எழுந்த நிலையில், அவருக்கு ஆதரவாக மாணவிகள், மாவட்ட ஆட்சியரிடம் மனு கொடுத்துள்ளனர். மேலும், துணைவேந்தரை பணியிடை நீக்கம் செய்ய வேண்டும் என பல்கலைக் கழக ஆசிரியர் சங்கம் கோரிக்கை விடுத்துள்ளது. Last Updated : April 06, 2022, 05:59 IST சேலம் - பெங்களூர் தேசிய நெடுஞ்சாலையில் கருப்பூர் அருகே அமைந்துள்ளது பெரியார் பல்கலைக் கழகம். இங்கு வரலாற்று துறையில் உதவி பேராசிரியராக பணியாற்றி வந்தவர் பிரேம்குமார். இவர், பெரியார் பல்கலைக்கழக ஆசிரியர்கள் சங்க பொதுச்செயலாளராகவும் இருக்கிறார். இவர் மீது புதுக்கோட்டையை சேர்ந்த மாணவி ஒருவர், பாலியல் தொந்தரவு அளித்ததாகவும், சாதி பெயரை கூறி திட்டி மிரட்டல் விடுத்ததாகவும் பெரியார் பல்கலைக்கழக நிர்வாகத்திடம் புகார் செய்ததாக கூறப்படுகின்றது. பிறகு இதுகுறித்து சேலம் பெரியார் பல்கலை கழக நிர்வாகம் , சூரமங்கலம் மகளிர் காவல் நிலையத்தில் புகார் செய்தது. இதனையடுத்து சேலம் சூரமங்கலம் மகளிர் காவல் நிலைய போலீசார் வழக்குப்பதிவு செய்து விசாரித்து வருகின்றனர். இந்நிலையில், பெரியார் பல்கலை உதவி பேராசிரியர் மீது பாலியல் புகார் பற்றிய செய்தியை அறிந்த அப் பல்கலை கழக முன்னாள், இன்னாள் மாணவிகள் சிலர் சேலம் மாவட்ட ஆட்சியர் அலுவகத்திற்கு வந்து மனு ஒன்றை அளித்துள்ளனர். அதில், உதவி பேராசியர் மீதான பழி வாங்கும் நடவடிக்கை இது, என்று தெரிவித்துள்ள மாணவிகள், உதவி பேராசியரை பற்றி விசாரிக்க, பல்கலைக்கழக நிர்வாகத்தால் அமைக்கப்பட்ட விசாரணை குழு, மாணவிகளை மிரட்டுவதாகவும், குறிப்பாக பாஜக மாநில தலைவர் அண்ணாமலையின் ஆதரவு இருப்பதாக கூறுவதாகவும், ஜாதிய மன நிலையில் நடந்துகொள்வதாகவும் தெரிவித்துள்ளனர். குறிப்பாக, கடந்த மார்ச் 1ம் தேதி, பல்கலையின் சிண்டிகேட் கூட்டம் நடக்க இருந்தது. இந்தக் கூட்டத்தில், இயற்பியல் துறைத் தலைவராக பணியாற்றி வரும் குமாரதாஸ் என்பவர், நடப்பு ஆண்டு ஜூன் மாதத்துடன் பணி ஓய்வு பெற உள்ளதால், அவரை மீள் பணியமர்த்தம் செய்வது குறித்து அஜண்டா வைக்கப்பட்டு இருந்தது. பல்கலை ஆசிரியர்கள் பணி ஓய்வு பெறும் வயதை எட்டிவிட்டால், அதற்குப் பின்னர் அவரை மீள் பணியமர்த்தம் செய்யக் கூடாது என்று அரசு ஆணை உள்ளது என்றும், அதனால் குமாரதாஸுக்கு மீள் பணியமர்வு குறித்த தீர்மானத்திற்கு ஒப்புதல் தரக்கூடாது என்றும் பெரியார் பல்கலைக்கழக ஆசிரியர் சங்க நிர்வாகியான பிரேம்குமார், உயர்கல்வித்துறை, சட்டத்துறை செயலர்களுக்கு கடிதம் அனுப்பி இருந்தார். இதனால் மார்ச் 1ம் தேதி நடக்க இருந்த சிண்டிகேட் கூட்டம் உடனடியாக ரத்து செய்யப்பட்டது. இதனால் காட்டமான பல்கலைக்கழக நிர்வாகம், ரகசியம் காக்கப்பட வேண்டிய சிண்டிகேட் தீர்மானத்தை பொதுவெளியில் பகிர்ந்ததாகக் கூறி அவரை, பதிவாளர் (பொறுப்பு) தங்கவேல் சஸ்பெண்ட் செய்தார். இந்த உத்தரவை எதிர்த்து பிரேம்குமார் உயர்நீதிமன்றத்தில் வழக்கு தொடர்ந்தார். இந்த வழக்கில் உரிய பதில்களை தாக்கல் செய்யும்படி உயர்நீதிமன்றம் பல்கலைக்கு உத்தரவிட்டுள்ளது. இந்த நிலையில்தான், பிரேம்குமாருக்கு எதிராக ஒரு மாணவியை தூண்டிவிட்டு பாலியல் புகார் கொடுக்க வைத்திருக்கிறது, முழுக்க முழுக்க பொய்யான புகார் என தெரிவித்துள்ளனர். Read More : பெண்களின் பாதுகாப்பை உறுதி செய்ய பேனிக் பட்டன், சிசிடிவி... சென்னை மாநகர பேருந்துகளில் பொருத்தம் இதனிடையே ஈரோட்டில் நடைபெற்ற தமிழ்நாடு பல்கலைக்கழக ஆசிரியர்கள் சங்கத்தின் செயற்குழு மற்றும் பேராசிரியர் செந்தாமரையின் நினைவஞ்சலி நிகழ்ச்சியில் பல்வேறு தீர்மானங்களை நிறைவேற்றி , பல்கலைக் கழகங்களின் வேந்தரான தமிழக ஆளுநர் ஆர்.என்.ரவி , உயர்கல்வித்துறை அமைச்சர் ஆகியோருக்கு அனுப்பி வைத்துள்ளனர். அதில், குறிப்பாக சேலம் பெரியார் பல்கலைக்கழகத்தில் உதவி பேராசிரியராக பணியாற்றி வரும் பிரேம்குமார் மீது பழிவாங்கும் நடவடிக்கையாக அவரை பணியிடை நீக்கம் செய்து துணைவேந்தர் நடவடிக்கை எடுத்துள்ளார். மேலும் , பொய்யாக அவர் மீது பாலியல் புகார் கொடுக்கச் செய்து , காவல் துறை நடவடிக்கையை எடுக்கச் செய்துள்ளதை கண்டிக்கிறோம். பல்கலைக்கழக சட்ட விதிகளை முறையாக பின்பற்றாமல் செயல்பட்டு வரும் துணைவேந்தர் ஜெகநாதன், பதிவாளர் (பொ) ஆகியோரை பணியிடை நீக்கம் செய் திட வேண்டும் எனக் தெரிவித்துள்ளனர். Must Read : தமிழ்நாட்டுக்கான புதிய கல்விக் கொள்கை- வல்லுநர்கள் குழுவை அமைத்த தமிழக அரசு இந்த நிலையில் நேற்று சூரமங்கலம் உதவி கமிஷனர் நாகராஜன் மற்றும் சூரமங்கலம் மகளிர் காவல் நிலைய ஆய்வாளர் சுப்புலட்சுமி மற்றும் போலீசார், சேலம் பெரியார் பல்கலை கழகம் சென்றனர். உதவி பேராசிரியர் மீது புகார் கொடுத்த மாணவியுடன் பயின்று வரும் மாணவ-மாணவிகள் சிலரை அழைத்து விசாரித்தனர். இவர்கள் தவிர சில உதவி பேராசிரியர்களையும் அழைத்துச் சென்று காவல்துறையினர் தனித்தனியே விசாரித்தனர். சுமார் மூன்று மணி நேரத்திற்கும் மேலாக இந்த விசாரணை நடந்துள்ளது. இந்த வழக்கு தொடர்பாக விரைவில் உதவி பேராசிரியர் பிரேம்குமாரிடம் விசாரிக்க உள்ளதாகவும் காவல்துறை உயர் அதிகாரிகள் தெரிவித்துள்ளனர். ஆசிரியர் நியமனத்தில் ஊழல், தேர்வில் தில்லுமுல்லு, குறிப்பிட்ட சமூக ஆதிக்கம், இந்துத்துவா அரசியலுக்கு ஆதரவு, பெரியார் சிலை மற்றும் பெயர் பலகை மறைப்பு என அடுத்தடுத்து சர்ச்சைகளில் சிக்கித் திணறி வரும் இந்தப் பல்கலை, ஆசிரியர்களை மிரட்ட பாலியல் புகார் எனும் ஆயுதத்தை கையில் எடுத்திருப்பதால் பரபரப்பு ஏற்பட்டுள்ளது என்பது குறிப்பிடத்தக்கது.


ஞானி-21 | எழுத்தாளர் ஜெயமோகன் இந்த நினைவுகளை தொகுத்துக்கொள்கையில் ஞானிக்கு இணையாகவே சுந்தர ராமசாமியும் வந்துகொண்டிருப்பதைக் கவனித்தேன். அது இயல்புதான். அவர்கள் இருவரும் இரு எல்லைகளாக இருந்து ஒரு காலகட்டத்தில் என்னை ஆட்கொண்டிருக்கிறார்கள். ஞானியை எப்போது பார்த்தாலும் “என்ன சொல்றார் உங்க சுரா?” என்றுதான் கேட்பார். சுரா பலசமயம் “என்ன சொல்றார்?” என்று கேட்பார், பெயர்கூடச் சொல்வதில்லை. ஒருவர் சொன்ன ஒரு கருத்தை இன்னொருவரிடம் சொன்னால் உடனே மறுத்துப் பேச ஆரம்பித்துவிடுவார்கள். ஞானியின் பார்வையில் சுந்தர ராமசாமி எல்லா பிரச்சினைகளையும் தனிமனித அகப்பிரச்சினைகளாக மாற்றிக்கொண்டவர். “வீட்டுக்கண்ணாடியிலே தெரியற வெளியுலகத்தை மாத்தணும்னா அந்தக்கண்ணாடியை மாத்திட்டாபோதும்னு நம்பறவர்”. சுந்தர ராமசாமியின் பார்வையில் ஞானி “எல்லாத்தையும் வரையறை செஞ்சு வகுத்துக்கலாம்ங்கிற மூடநம்பிக்கைக்குப் பலியானவர்” சுந்தர ராமசாமி மேலோட்டமான நுண்அவதானிப்புகளால் அலைக்கழிபவர் என்றார் ஞானி. ஞானி எல்லாவற்றையும் உடைத்து புரிந்துகொள்ளமுடியும் என்று நினைப்பவர் என்றார் சுரா. “கோழிமுட்டையைக்கூட உடைச்சாத்தான் அவராலே புரிஞ்சுகிடமுடியும். கடைசிவரை ஆம்லெட்டையே முட்டைன்னு நினைச்சிட்டிருந்தார் .பாவம்” ஆனால் அவர்களுக்கிடையே கடைசிவரை நல்லுறவும் இருந்தது. அது அந்தக்கால வழக்கம். இருவரில் எவர் எனக்கு அணுக்கமானவர்? எவர் எனக்கு அதிகமாகக் கற்றுத்தந்தவர்? சிறு ஐயத்துடன் சுந்தர ராமசாமிதான் என்றே சொல்வேன். ஞானி எனக்கு என் காலகட்டத்தைய கருத்தியல் விவாதத்தை முழுமையாக அறிமுகம் செய்தவர், அவற்றை என்னுடன் தொடர்ந்து விவாதித்தது வழியாக என்னை முன்னெடுத்தவர். என் படைப்பியக்கத்தில் நான் முன்னகர்ந்தபோது அதை அடையாளம் கண்டுகொண்டவர், இடமளித்தவர். மாறாக சுந்தர ராமசாமி என்னை மட்டுமல்ல, என் காலகட்டத்தின் புதிய நகர்வுகள் எதையும் ஏற்கமுடியாதவராகவே இருந்தார். அஞ்சினார் என்றும் ஆகவே பதறினார் என்றும் சொல்வேன். ஆனாலும் சுந்தர ராமசாமி எனக்கு முன்னுதாரணமானவர். ஏனென்றால் ஒவ்வொரு அன்றாடச் செயலிலும் நுண்ணிய படைப்புத்தன்மையுடன் ஊடுருவும் பார்வை கொண்டவராக இருந்தார். அதன்பொருட்டு தீட்டப்பட்ட புலன்கள் கொண்டவர் அவர். [அந்தக் கோயிலிலே தீபம் அணைஞ்சு மணம் வருது, எண்ணையிலே பாமாயில் சேர்ந்திருந்தாத்தான் இந்த மணம் வரும்]. ஒவ்வொரு கணமும் தான் பேசும் மொழியைக்கூட கவனித்துக் கொண்டே இருந்தார். [பட்டுங்கிற சொல்லுக்கு வேர் படுறதாத்தான் இருந்திருக்கும். பட்டோட இனிமை மென்மையா படுறதிலேதான்] அழகியல் என்பதில் சமரசமற்றவராக வாழ்க்கையை அமைத்துக்கொள்ள முயன்றார். [வாழையிலையை தட்டிலே வட்டமா வெட்டிவைக்கிறதிலே ஒரு வன்முறை இருக்கு. நீளவாழையிலைன்னா நீட்டின கை மாதிரி. அதிலே சாப்பிட்டா வாழையே பரிமாறுற மாதிரி தோணும்]. இலக்கியம் என்னும் இயக்கம் மீது முழுநம்பிக்கை கொண்டவராக, அதன்பொருட்டு வாழ்க்கையையே அளிக்கச் சித்தமானவராக இருந்தார் சுந்தர ராமசாமி. ஆனால் அத்தனை தீவிரத்திலும் அதன்பொருட்டு தன்னை ஒன்றாகக் குவித்துக் கொள்ளாதவராக, இறுக்கமாக ஆக்கிக் கொள்ளாதவராக இருந்தார். இயல்பான நகைச்சுவையும், பெரிதாக அலட்டிக்கொள்ளாத விளையாட்டுத்தனமும் கொண்டிருந்தார். எண்ணும்போது சுந்தர ராமசாமியிடமே மனம் மேலும் அணுக்கம் கொள்கிறது. என் பேச்சில் எப்போதும் எழுந்துவருவனவாக சுந்தர ராமசாமியின் சொற்களே திகழ்கின்றன ஞானியுடனான என் உறவு சுந்தர ராமசாமியினுடனான உறவு போல தனிப்பட்ட சந்திப்புகள், விளையாட்டுப் பேச்சுகள் ஆகியவை நிறைந்ததாக இருக்கவில்லை. விளையாட்டும் வேடிக்கையும் சீண்டல்களும் என் இயல்பென்பதனால், அவருக்கு அவை விருப்பம் என்பதனால், அவை இருந்தன. ஆனால் அவருக்கும் எனக்குமிடையே பருவடிவான தூரம் என்று ஒன்று ஒன்று இருந்தது. நான் கோவையில் வாழவில்லை. அவ்வப்போது சென்று சில மணிநேரங்கள் கழிப்பதாகவே அவருடன் நான் நேரடி உரையாடல் இருந்தது. நாள் முழுக்க அவரிடம் இருப்பதும் அவருடன் நடை செல்வதுமெல்லாம் இயல்வது அல்ல.பலதருணங்களில் அவருடன் சென்று பேசிக்கொண்டிருக்கும்போதே வேறுவேறு நண்பர்கள் அங்கு வருவதும் அந்தரங்கமான பேச்சுகள் நிகழாமல் போவதும் வழக்கம் மேலும் அவருடைய் உள்ளம் என்பது பெரும்பாலும் கோட்பாடுகள், கொள்கைகள், அரசியல் சார்ந்து இருந்ததனால் அது சார்ந்த விவாதங்களே மிகுதியாக நிகழ்ந்திருக்கின்றன. புனைவிலக்கியம் சார்ந்த பேச்சுக்கள்கூட அந்தக் கோட்பாடுகள் சார்ந்த விவாதங்களாகவே அமைந்தன. இன்று இக்குறிப்புகளை ஒட்டுமொத்தமாகப் பார்க்கையில் நான் அவருடைய ஒரு பக்கத்தையே அறிந்திருக்கிறேன் என்று படுகிறது. அவர் ஒரு மார்க்சியச் சிந்தனையாளர், ஆனால் அது சார்ந்து குறைவாகவே பேசியிருக்கிறோம். இலக்கியம் என்னும் களத்திலேயே நாங்கள் சந்தித்துக் கொண்டோம். என்னுடைய புனைவுலகு சார்ந்தே பெரும்பாலும் பேசினோம். அவருடைய மார்க்ஸிய நண்பர்களை எனக்கு அறிமுகமே இல்லை. அவர் அவர்களிடம் என்ன பேசினார், எப்படி வெளிப்பட்டார் என்றே எனக்குத்தெரியாது. அவரை நான் என் படைப்புகளுக்கு அவர் அளித்த சிந்தனைப் பங்களிப்பு சார்ந்து மட்டுமே நினைவுகூர முடிகிறது. ஆகவே என்னுடைய ஆளுமையில் எஞ்சியிருக்கும் ஞானி எவர் என்றே நான் எழுதமுடியும். அவரைப்பற்றி ஒட்டுமொத்தமாக எதையும் என்னால் சொல்ல முடியாது. அவருடன் நெடுங்காலம் உடனிருந்த அறிவன் போன்ற நண்பர்கள் ஒருவேளை முழுமையாக அவரைப்பற்றி எழுதக்கூடும். அவர்கள் பார்வையில் ஒருவேளை ஞானியின் படைப்பிலக்கியம் சார்ந்த இந்த முகம் வெளிப்படாமலும் போகலாம். ஓர் ஆளுமை அப்படி பல பார்வைகள் வழியாகத் துலங்கி வரலாம். ஆனால் தீயூழ் என்பது ஞானி வாழ்நாளெல்லாம் எதிர்த்த இயந்திரவாத அணுகுமுறை கொண்டவர்களிலேயே ஒருசாரார் இன்று அவரை ஆதரித்துக் கொண்டாடுகிறார்கள், இன்னொரு சாரார் அவரை விமர்சித்துப் பழிக்கிறார்கள் என்பது. இந்நூல் அவர்கள் உருவாக்கும் போற்றல் தூற்றல்களுக்கு அப்பால் அவருடைய சிந்தனையும் ஆளுமையும் எப்படி இருந்தன என்று காட்டும் நோக்கம் கொண்டது. இது புனைவிலக்கிய வாசகர்களுக்கு உரியது. புதியவாசகர்களை முன்னால் கண்டு எழுதப்படுவது. ஆகவே இந்நூலில் அன்றைய அரசியல் சூழலையும், கருத்தியல் விவாதச் சூழலையும் அடிப்படை நிலையிலேயே விளக்கியிருக்கிறேன். பலவற்றை முடிந்தவரை எளியவடிவில் அறிமுகம் செய்திருக்கிறேன். ஞானி எந்தெந்த சூழல்களில் இருந்து தன் அடிப்படை வினாக்களை அடைந்தார், அவற்றினூடாக எப்படி முன்னகர்ந்தார் என்று காட்ட முயன்றிருக்கிறேன். ஞானி என்னிடம் எப்போதுமே ஒரு மைந்தனுக்குரிய அணுக்கத்தை கொண்டிருந்தார். அதற்குரிய மோதல்கள் எப்போதும் இருந்தன. குறிப்பாக ஒவ்வொரு முறை நான் ஞானியை சந்திக்கும்போதும் அவர் ஏதோ ஒருவகை மனத்தாங்கலில் இருப்பதை தெரிந்து கொள்வேன். எனக்கும் அவருக்குமான உறவு அவரை சூழ்ந்திருந்த மார்க்சிய நண்பர்களுக்கும், பிற்பாடு அவரைச் சூழ்ந்துகொண்ட தமிழ்த்தேசியர்களுக்கும் மிகப்பெரிய உறுத்தலாக இருந்தது. அவர் எனக்களித்த இடம் பல இளம் எழுத்தாளர்களுக்கு ஒவ்வாமையை அளித்தது. ஆகவே எப்போதுமே ஞானியிடம் என்னைப் பற்றிய ஒர் எதிர்மறைப் பேச்சு சென்றபடியே இருந்தது. ஞானியும் அவருடைய உடல்நிலையால், தனிமையின் சோர்வால் அவர்களின் சொற்களுக்கு ஏற்ப எளிதில் திசைதிருப்பப் படுபவராகவே இருந்தார். நான் கூறியவை பலவாறாக திரிந்து அவரை சென்றடையும். அவரை நான் இழித்தும் பழித்தும் பேசியதாக பொய்யாக கூறப்பட்ட தருணங்களும் உண்டு. பெரும்பாலும் அவர் அவற்றை நம்புவதில்லை என்றாலும் தொடர்ச்சியாகக் கேட்கையில் மெல்ல மெல்ல உணர்ச்சிக் கொந்தளிப்பை அடைவார். அவருடைய தனிமை அதை பெருக்கும். கையறு நிலையின் இயல்பான சோர்வுகளில் அது பேருருக்கொள்ளும். என்னை மிக கடுமையாக அவர் வசைபாடிக் கொண்டிருக்கிறார் என்பதை வேறு சிலர் என்னிடம் சொல்வார்கள். பிறகு நான் நேரில் செல்வேன். முதல் இரண்டு நிமிடங்கள் வேறெங்கோ முகத்தை திருப்பிக் கொண்டிருப்பார். அருகமர்ந்து அவர் கையைப் பற்றும் வரைதான் அது நீடிக்கும். கைகளில் அவர் கைகளை எடுத்துக் கொண்டதும் என் கைமேல் தன் இன்னொரு கையை வைத்தவுடனே அவர் முகம் மலர்ந்துவிடும். அதன்பிறகு சீண்டல்கள் சிரிப்புகள் தொடங்கும். அவருடைய மனத்தாங்கலையே வேடிக்கையாகவும் கேலியாகவும் சொல்வார். அதற்கு நான் வேடிக்கையாகப் பதில் சொல்வேன். பின்னர் பேச்சு வளர்ந்து விவாதமாகி கொஞ்சல்கள் கூரிய முரண்பாடாகி கடைசியில் பேச்சை நிறுத்திக் கொள்வோம். பிறகு மீண்டும் பொதுவாகப் பேசுவோம். அன்புச் சொற்களில் விடைபெறுவோம். “அடிக்கடி வாங்க” என்று சொல்லி கைகளை தட்டி விடை கொடுப்பார். தொடர்ந்து இதுவே பலமுறை நிகழ்ந்திருக்கிறது. லக்ஷ்மி மணிவண்ணன் சென்னையில் நிகழ்த்திய ‘ஒற்றை இந்துத்துவா கருத்தியலுக்கு எதிரான கண்டன கூட்ட’த்தில் நான் கலந்து கொண்டு சில நாட்களுக்குப் பிறகு ஞானியை சந்தித்தேன். இந்துத்துவம் இந்துமெய்யியலின் பன்மைத்தன்மையை ஒற்றை அரசியல் கோட்பாடாக சுருக்குகிறது, அதை எதிர்ப்பதே அந்த கருத்தரங்கின் நோக்கம். அது ஞானி சொல்லிவந்ததுதான். ஆனால் ஞானியிடம் எவரோ நான் இந்து மதத்தை ஒற்றை சக்தியாக திரட்டவேண்டும் என்று சொல்லி ஒரு கருத்தரங்கை கூட்டியதாக சொல்லியிருந்தார்கள். நான் ஞானியை சந்தித்தபோது “என்ன முழுமூச்சாக கட்சியில சேந்தாச்சா? மீட்புவாதி ஆகிட்டிங்க போல?” என்று கேட்டார். “என்ன?” என்று நான் கேட்டேன். “அதென்ன ஒற்றை இந்துத்துவம்?” என்றார். முதல் சில கணங்கள் எரிச்சலூட்டிய போதுகூட அவரிடம் எவரோ மொத்தத்தையும் தவறாக சொல்லியிருக்கிறார்கள் என்று உணர்ந்தபின் என்ன நிகழ்ந்தது என்று நான் விளக்கினேன். ஞானி நான் ஏற்கனவே அதை சொல்லி வருபவன் என்பதனால் நான் கூறுவதைப் புரிந்துகொண்டார். ஞானி தனிப்பட்ட முறையில் எழுதிய கடிதங்களில் எஸ்.வி.ராஜதுரை பற்றிய கடுமையான வரிகள் இருப்பதைக் காண்கிறேன். அவற்றை அவருடைய தரப்பாக என்னால் எடுத்துக்கொள்ள முடியாது, ஏனென்றால் எஸ்.வி.ராஜதுரை ஞானியை கடுமையாக விமர்சனம் செய்தாலும்கூட ஞானி ஒருபோதும் எஸ்.வி.ராஜதுரையை மானசீகமாக விட்டுக்கொடுக்கமாட்டார் என்றும், எஸ்.வி.ஆர் அவருக்கு உள்ளூர மிக அணுக்கமானவர் என்றும் நான் அறிவேன். இதை அறிவதுதான் அவரை அறிவது. எஸ்.வி.ராஜதுரை குறித்து நான் எழுதிய குறிப்பு நீதிமன்ற வழக்கு வரைச் சென்றபோது ஞானி எனக்கு என்னை கடுமையாகக் கண்டித்து ஒரு கடிதம் எழுதியிருந்தார். நான் அவரைச் சந்தித்த போதும் கடுமையாகப் பேசினார். ‘எஸ்.வி.ராஜதுரை பற்றி அவருடைய இடதுசாரித் தோழர்கள் சொன்னதையே நான் சொன்னேன், என்னிடமிருக்கும் சான்றுகளெல்லாம் அவர்கள் எழுதியவைதான், அவர்கள் உங்களுக்கும் நெருக்கமானவர்களே’ என்றேன். “அது இடதுசாரிக் கூட்டத்தோட மனநோய். ஆனா அவங்கள்லாம் ஒரே தலைமுறை. நீங்க அவரோட மாணவர் நிலையிலே இருக்கிறவர்’ என்றார் ஞானி. எரிச்சலுடன் “நான் என்ன செய்யணும்?” என்றேன். “நேரா கோத்தகிரிக்குப் போய் மன்னிப்பு கேட்டு சரணடையுங்க. நான் அதைத்தான் சொல்வேன்” என்றார் ஞானி. நான் “நான் நேர்ல போயி அவர்ட்ட திட்டு வாங்கணும்னு சொல்றீங்க” என்றேன். “திட்டமாட்டார், அவருக்கு நீங்க யாருன்னு தெரியும்” என்றார் ஞானி. நான் ஒன்றும் சொல்லவில்லை. “என்ன?” என்றார் ஞானி. “அவர் எனக்கு பெரிசா ஒண்ணும் கத்துக்குடுக்கலை” என்றேன். “அது பொய், உங்களுக்கே தெரியும்”. நான் அதன்பின் ஒன்றும் சொல்லவில்லை. ஞானியும் அதன்பின் என்னிடம் அதைப் பற்றிப் பேசியதில்லை. தொடர்ச்சியாக இத்தகைய உரசல்களும் முரண்பாடுகளுமாக எங்கள் உறவு சென்று கொண்டிருந்தது. எனக்கும் சுந்தர ராமசாமிக்குமான முரண்பாடு வந்தபோது ஞானி நான் சுந்தர ராமசாமியின் உறவை எக்காரணம் கொண்டும் சிதிலமடைய விடக்கூடாது என்று தொடர்ந்து வலியுறுத்திவந்தார். சுந்தர ராமசாமியின் உறவை வன்முறையாக மாற்றுவதில் சிலர் ஆற்றிய பங்களிப்பை நான் ஞானியிடம் கூறினேன். ஞானி அது இயல்பானதுதான், அதை ஒன்றும் செய்யமுடியாது என்றார். சுந்தர ராமசாமியின் நட்பைப் பற்றி சில ஆண்டுகளுக்குமுன் பேசிக்கொண்டிருந்த போது “ஒண்ணும் செஞ்சிருக்க முடியாது அப்படி செஞ்சிருக்கலாம் என்று தோணும். ஆனா காலம்கடந்த பிறகு தெரியும் அதெல்லாம் அப்படித்தான் நடந்திருக்க முடியும்னு” என்றார். “பேர்யாற்று நீர்வழிப்படும் புணைபோல” என்று சொல்லி புன்னகைத்தார் ”நல்லவேளை சார், அதேமாதிரி உங்ககூட ஆகல்ல” என்று நான் அவரிடம் சொன்னேன். “அவர்ட்ட ஒரே முறை அப்படி பெரிசா ஆச்சு. நம்மகிட்ட நூறுமுறை குட்டிகுட்டியா ஆச்சு. அதனாலே அப்டியே கடந்து போயிடுச்சு” என்று சொல்லி ஞானி சிரித்தார். “அதோட நான் அடிப்படையிலே வாத்தியார். பசங்களை மேய்ச்சு மேய்ச்சு பழகிப்போனவன். உங்களைவிட பொறுக்கிப் பசங்கள்லாம் எங்கிட்ட படிச்சிருக்காங்க” ஒட்டுமொத்தமாக ஞானியின் தத்துவ முயற்சிகளை ஒருங்கிணைப்புவாதம் என்று சொல்லலாம். சிந்தனையின் இயங்கியலிலேயே இரண்டு போக்குகள் உண்டு. பிரிந்து தனித்துவம் கொள்ளல், தொகுத்துக்கொண்டு ஒருங்கிணைவை அடைதல். மதங்களின் வரலாற்றை பார்த்தால் இது தெரியும். ஒரு தத்துவக்கொள்கை அல்லது தரிசனம் தனக்கென ஓர் அடையாளத்தைக் கண்டடைந்ததும் அதுவரையிலான பொதுப்போக்கிலிருந்து பிரிகிறது. தன்னை பிரித்துக் காட்டவும், தனித்து வரையறை செய்துகொள்ளவும் முயல்கிறது. அதுவே அதன் உருவாக்கக் காலகட்டம் உருவாக்கக் காலகட்டம் முழுக்க அத்தனை தத்துவங்களும் தரிசனங்களும் தங்கள் தனியடையாளங்களையும் தனிப்போக்குகளையும் வலியுறுத்துவதிலேயே குறியாக இருக்கின்றன. தங்கள் தரப்பை தெளிவாக வரையறை செய்கின்றன. தங்களுக்கு எதிரானவற்றை திட்டவட்டமாக மறுக்கின்றன. அந்த வேகம் காரணமாக தங்களுடன் முரண்படுவனவற்றையும் கடுமையாக எதிர்க்கின்றன. ஆகவே கருத்துப்பூசல் தன்மை [polemics] அவற்றில் ஓங்கியிருக்கும். வளரும் தன்மைகொண்ட சிந்தனைகளிலெல்லாம் இந்த கூறு உண்டு. ஆகவே சிறிய சிந்தனைக் குழுக்களின் இயல்பு இது. தத்துவமோ தரிசனமோ உரியவளர்ச்சியை அடைந்தபின் அவற்றின் இயல்பில் மாறுதல் உருவாகிறது. அவை பெரிய அடித்தளக் கட்டமைப்பு கொண்டவையாக ஆகிவிட்டிருக்கும். அவற்றில் உட்பிரிவுகளும் உள்விவாதங்களும் பெருகியிருக்கும். தொடர்ச்சியான உள்சமரசங்கள் நிகழ்ந்துகொண்டும் இருக்கும். அந்நிலையில் அவை தொகுப்பு- ஒருங்கிணைவு என்னும் வடிவை கைக்கொள்கின்றன. தன் அடிப்படைகளை கொஞ்சம் நெகிழ்வாக்கிக் கொள்கின்றன. தன்னுடன் ஒத்துப்போகும் அனைத்தையும் உள்ளிழுத்துக்கொள்ள முயல்கின்றன. இந்து மதத்தின் வரலாற்றிலேயே அப்படி பல தொகுப்பு- ஒருங்கிணைவு காலகட்டங்களைக் காணலாம். பகவத்கீதை அப்படிப்பட்ட ஒரு தொகுப்பு- ஒருங்கிணைப்பு நூல். சங்கரர் நிகழ்த்தியதும் அதுவே. பின்னர் வித்யாரண்யர் நிகழ்த்தியது அந்த ஒருங்கிணைப்பு. பதினெட்டாம் நூற்றாண்டின் இந்துமறுமலர்ச்சியும் அதையே நிகழ்த்தியது. இதை சமன்வயம் என்னும் சொல்லால் குறிப்பிடுகிறார்கள். பௌத்த, சமண மதங்களிலும் தொகுப்பு–ஒருங்கிணைப்புக் காலகட்டம் உண்டு. அடிப்படைகளை இறுக்கமாக வைத்திருக்கும் கிறிஸ்தவ, இஸ்லாமிய மதங்களிலேயே தொகுப்பு – ஒருங்கிணைப்பு காலகட்டங்கள் உண்டு மார்க்ஸியத்தின் தொடக்க காலகட்டம் முடிந்துவிட்டது, அது உலகளாவியதாக ஆகிவிட்டது, ஆகவே அதை ஒரு வலுவான மாற்றுத்தரப்பாக இறுக்கி வரையறுத்து நிலைநிறுத்தும் முயற்சிகளை கடந்து செல்லவேண்டும் என ஞானி நினைத்தார் என புரிந்துகொள்கிறேன். மார்க்ஸியத்தின் அடித்தளம் உலகளாவ நிறுவப்பட்டுவிட்டது, அதன் இறுக்கமான நிலைபாடு பயன்தராது என ருஷ்ய- சீன முயற்சிகள் காட்டிவிட்டன, ஆகவே அது தன்னை மாபெரும் தொகுப்பு- ஒருங்கிணைப்புச் செயல்பாட்டுக்கு தன்னை மாற்றிக்கொள்ள வேண்டும் என்று அவர் எண்ணினார் தொகுப்பு – ஒருங்கிணைப்பு என்பது எப்போதுமே உள்ளிழுத்துக் கொள்வதாகவே நிகழ்கிறது. இணையானவற்றை உள்ளிழுத்துக் கொள்வது, எளியவற்றை உருமாற்றி உள்ளிழுத்துக்கொள்வது தத்துவத்திலும் தரிசனத்திலும் நிகழ்ந்து கொண்டே இருக்கிறது. மார்க்ஸியம் அதன் மானுட சமத்துவம், சேவை, உலகியல்தளத்து விடுதலை ஆகிய மூன்று அடிப்படை இலட்சியங்களிலும் ஒத்துப்போகும் அத்தனை சிந்தனைகளையும் தன்னுடன் இணைத்துக் கொள்ளவேண்டும். அவற்றை மார்க்சிய மெய்யியலின் பகுதியாக உருமாற்றிக் கொள்ளவேண்டும். அதன் வழியாக உலகிலுள்ள அத்தனை செயலூக்கம் கொண்ட சிந்தனைகளிலும் மார்க்ஸியம் ஊடுருவிவிடவேண்டும்– ஞானி சொன்னது இதுதான். ஆனால் இதில் ஒரு கேள்வி உண்டு. எப்போதுமே இந்த தொகுப்பு- ஒருங்கிணைப்பு முயற்சி நிகழ்கையில் ‘தூய்மைவாதிகள்’ அல்லது ‘அடிப்படைவாதிகள்’ அது கரைத்தழிப்பு முயற்சி என்றும், கொள்கைகளை நீர்த்துப்போகச் செய்வது என்றும் குற்றம் சாட்டுவார்கள். அது ஒருவகையில் உண்மையும்கூட. ஏனென்றால் சமரசம் இல்லாமல் ஒருங்கிணைப்பு இல்லை. எந்த எல்லைவரை சமரசம் நிகழலாம்? மார்க்சியம் பிற சிந்தனைகளை எந்த அளவுக்கு உள்ளிழுக்கலாம்? ஞானியிடம் அதைப்பற்றி ஒருமுறை பேசினேன். ஞானி “தத்துவத்துக்கு ரெண்டு அமைப்பு உண்டு. ஒண்ணு, அதோட ஐடியல், இன்னொண்ணு பிராக்டிக்கல். மார்க்சிய இலட்சியவாதம்னு ஒண்ணு இருக்கு. அதுக்கு அடிப்படையான வரலாற்று ஆய்வுமுறையும் இருக்கு. அதான் ஐடியல். அதை அடையறதுக்காக அது ஒரு அமைப்பை உருவாக்கியிருக்கு. அந்த அமைப்புக்கு பல சட்டங்களும் வழக்கங்களும் இருக்கு. அந்த அமைப்பிலே மாற்றங்கள் வரலாம், அந்த இலட்சியத்திலேயும் வரலாற்றுப் பார்வையிலேயும் அது மாறாம இருக்கணும்” என்றார். ஆனால் இதெல்லாம் எங்கே இத்தனை தெளிவாக இரண்டாக இருக்கிறது என்பதெல்லாம் எனக்கு ஐயம்தான். அதோடு ஞானி பேசிக் கொண்டிருந்ததெல்லாம் ஓர் உயரிய தளத்தில். இந்தியாவின் அனைத்துச் சிந்தனைகளிலும் மார்க்ஸியம் ஏதோ ஒருவகையில் ஊடுருவி உள்ளே வாழ்வதைப்பற்றி, அதன்விளைவாக இந்தியாவின் எல்லா செயல்பாடுகளிலும் வரும் மாற்றம் பற்றி அவர் கனவுகண்டார். ஆனால் நடைமுறையில் மார்க்சியத்தின் அன்றாட அரசியலுக்கு அப்பால் எதையேனும் பேசுபவர்கள் இன்று எவருமில்லை. சொல்லப்போனால் மார்க்ஸிய இலட்சியவாதம், மார்க்ஸிய வரலாற்றுவாதம் இரண்டுக்குமே இங்கே இன்று எந்த இடமும் இல்லை. ஒருவார்த்தைகூட இன்று அவற்றைப்பற்றிப் பேசப்படுவதில்லை. மார்க்ஸியம் பிற சிந்தனைகளை உள்ளிழுப்பதை ஞானி கனவு கண்டார், மார்க்சியம் இன்று எளிமையான திராவிட இனவாத அரசியலால் உள்ளிழுக்கப்பட்டு, இரண்டாம்நிலை திராவிடவாதமாக வெளிப்பட்டுக் கொண்டிருப்பதையே நாம் காண்கிறோம். ஞானி பேசிய கருத்தியல் தளம் ஏற்கனவே கரைந்து போய்விட்டது. ஞானி கடைசிநாட்களில் அந்தரத்தில், வெறுமையில் நின்றார். எதிர்காலத்தில் ஒருவேளை சூழலின் அழுத்தத்தால் ஞானி கனவுகண்ட செயலூக்கம் கொண்டதும் எங்கும் ஊடுருவி நிறையும்தன்மை கொண்டதுமான மார்க்சியம் இங்கே வருமென்றால் அரசியல் கோட்பாட்டுத் தளத்தில் அவருடைய பங்களிப்பு நியாயப்படுத்தப்படுகிறது. இல்லையென்றால் அவரை நவீன இலக்கியத்தில் அவர் ஆற்றிய செல்வாக்கு காரணமாக மட்டுமே நினைவுகூர வேண்டியிருக்கும். இன்று ஞானியின் நினைவுக்ளை தொகுத்துக் கொள்ளும்போது அவரை மார்க்சியத்தின் மெய்யியல் என்ன என்று தேடியவராக, இந்தியாவின் மெய்யியலுடன் உரையாடி அதை உள்ளிழுத்துக் கொண்டு மார்க்சியத்தை மக்களின் மெய்யியலாக வருங்காலத்தில் மாற்றுவதற்கான முயற்சியில் ஈடுபட்டவராக, அதன் பொருட்டு இலக்கியத்தை ஆய்வு செய்தவராக, அந்த மெய்யியலை தமிழர் மெய்யியலாக மறுவரையறை செய்து கொண்டவராக, தமிழர் மெய்யியலின் சில அடிப்படைப் பார்வைகளை துலக்க முயன்ற முன்னோடி அறிஞராக, அதன்பொருட்டு வெவ்வேறு சிந்தனைகளை ஒருங்கிணைக்க முயன்றவராக மதிப்பிடுகிறேன்.அதற்கப்பால், வாங்கக் கலம் நிறைக்கும் வள்ளல் பெரும்பசு என எனக்கு தானறிந்த அனைத்தையும் வழங்கியவராக. அவருக்கு என் வணக்கம். முந்தைய கட்டுரைவிஷ்ணுபுரம்விருது,சுரேஷ்குமார இந்திரஜித்- கடிதங்கள் -9 அடுத்த கட்டுரைதிருமந்திரம் பற்றி...


சம்பா சாதம் செய்ய தே.பொருட்கள்


1857 சிப்பாய் புரட்சி


Pasumai Vikatan - 10 May 2020 - மாண்புமிகு விவசாயிகள் : ‘விதைகளின் தாய்’ ரஹிபாய் சோமா போபரே! | Honouring the farmers who are achievers - May 10 - 2020 - Vikatan சாதனை விவசாயிகளின் சரித்திரம்! - 6 ‘‘பாரம்பர்ய விதைகளின் சிறப்பு என்னவென்றால் பூச்சி, நோய் தாக்குவதில்லை; ரசாயன உரம் வேண்டியதில்லை; வங்கியில் கடன் வாங்க வேண்டியதில்லை; கடனை அடைக்க முடியாமல் தற்கொலை செய்ய வேண்டியதில்லை... இப்படி நிறைய சாதகங்கள் இருக்கின்றன. எனவேதான் விதைகளை, `பேராயுதம்’ என்கிறேன்.” - இயற்கை வேளாண் விஞ்ஞானி கோ.நம்மாழ்வார். பல விவசாயிகள் காலங்காலமாகச் செய்துவரும் மிகப்பெரிய தவறு என்ன தெரியுமா... அறுவடை முடிந்து, விளைபொருள்களைச் சந்தைக்கு அனுப்புவதற்கு முன்பாக, விதைகளைச் சேகரிக்கத் தவறுவதுதான். விதைகள்தானே மூலதனம்... அவை இல்லாமல் போனால் அடுத்த போக நடவுக்கு என்ன செய்வது? அடுத்தவன் கையைத்தான் எதிர்பார்க்க வேண்டும். இல்லையேல் விதைகளை யாரிடமாவது விலை கொடுத்துதான் வாங்க வேண்டும். இந்த இடைவெளியில்தான், ‘நாங்க இருக்கோம். கவலையேபடாதீங்க!’ என்று கம்பெனிகள் உள்ளே புகுந்தன. வெறும் கையுடன் நின்றவர்களுக்கு விதைகளைத் தந்தன. ‘இவை பாரம்பர்ய விதைகளா?’ என்ற கேள்வியை முடிக்கும் முன்னரே, பேராசையைத் தூண்டும் பதில் ஒன்றைத் தயாராக வைத்திருந்தன. ‘இவை வீரியமான விதைகள். குறைந்த காலத்தில் விளையக்கூடியவை. கூடுதல் மகசூல். நீங்கள் எதிர்பார்ப்பதைவிட அதிக லாபம் கிடைக்கும்.’ விவசாயியும் மனிதன்தானே... பேராசையில் விழுவதும் இயற்கைதானே. ஆனால், அவன் இயற்கையை மறந்து விழுந்ததுதான் மிகப்பெரிய வீழ்ச்சியாக மாறியது. மரபணு மாற்ற விதைகளுடன் செயற்கை உரங்களும் கைகோத்து வந்தன. பூச்சிக்கொல்லிகளும் பொடிநடையாக வந்து சேர்ந்தன. எல்லாம் சேர்ந்து ஆரம்பத்தில், `அதிக மகசூல்’ என்ற தற்காலிக சந்தோஷத்தை விவசாயிக்கு அளித்தன. ஆனால், அவையெல்லாம் சேர்ந்து அவன் நிலத்தின் வளத்தை விரைவாகவே அழித்தன. ஆரோக்கியமான கிராமத்து மனிதனின் உடலும் நவீன நோய்களின் புகலிடமாகிப் போனது மரபணு மாற்ற விதைகளும், செயற்கை உரங்களும், பூச்சிக்கொல்லிகளும் வயலுக்குள் புகுந்த பிறகுதான். இந்த ஆண்டு குடியரசுத் தலைவர் கையால் பத்மஸ்ரீ விருதையும் வாங்கியிருக்கிறார். கிராமம் கிராமமாகச் சென்று இயற்கை விவசாயிகளைத் தேடித்தேடி விதைகளைச் சேகரித்தார். இதையெல்லாம் கண்டு அந்தப் பழங்குடிப் பெண்ணின் மனம் துடிதுடித்தது. ‘அய்யோ! எப்படி இருந்த விவசாய நிலங்கள் இப்படிப் பாழ்பட்டுப் போய்விட்டனவே’ என்று கண்ணீர் வடித்தார். ‘பாரம்பர்ய விதைகளைச் சேகரிப்பது ஒன்றே இழந்ததை மீட்கும் ஒரே வழி’ என்று முடிவெடுத்தார். அந்தப் பழங்குடிப் பெண்ணின் பெயர் ரஹிபாய் சோமா போபரே. மகாராஷ்டிரா, அகமத் நகர் மாவட்டத்தின், கொம்பல்னே பழங்குடி கிராமத்தைச் சேர்ந்தவர். 1964-ம் ஆண்டு, `மகாதியோ கோலி’ என்ற பழங்குடி இனத்தில் பிறந்தவர். பழங்குடி மக்களுக்கு என்ன வசதி இருந்துவிடப் போகிறது... `தினசரி பிழைப்பை ஓட்டினால் போதும்’ என்றுதான் ரஹிபாயின் பால்யம் கழிந்தது. பள்ளிக்கூடம் பற்றியெல்லாம் யாரும் சொல்லவில்லை. ஆகவே, ரஹிபாய்க்கு அடிப்படைக் கல்வியறிவுகூட கிட்டவில்லை. அவர் கற்றுக்கொண்டவை யெல்லாம் இயற்கையிடமிருந்துதான். வயல்கள் தாவரவியலைச் சொல்லிக்கொடுத்தன. மரங்களும் செடிகளும் சூழலியலைக் கற்றுக்கொடுத்தன. ரஹிபாயின் குடும்பத்துக்குச் சொந்தமாகச் சில ஏக்கர் நிலம் இருந்தது. ஆனால், அவர்களால் ஒரு பகுதி நிலத்தில் மட்டுமே விவசாயம் செய்ய முடிந்தது. அதுவும் அந்தந்த ஆண்டுகளில் பெய்யும் மழையைப் பொறுத்தது. வானம் பொய்த்துவிட்டால், ஏரையும் மண்வெட்டியையும் தூக்கி ஓரமாக வைத்துவிட்டு, தூக்குச்சட்டியில் உணவை எடுத்துக்கொண்டு கூலி வேலைக்குக் கிளம்பி விடுவார்கள். அருகில் ‘அக்கோலே’ என்ற ஊரில் அமைந்திருந்த சர்க்கரை ஆலை ஏதாவது படியளந்தால்தான் உண்டு. இப்படியே அடுத்தவர் கைகளை எதிர்பார்த்தே காலத்தை ஓட்டிவிட முடியுமா... சுயசார்பு வாழ்க்கை என்பது பழங்குடி மரபணுவில் பின்னிப் பிணைந்த விஷயமல்லவா! ரஹிபாய் யோசித்தார். ‘உணவுப் பொருள்களை வாங்குவதற்குப் பணம் வேண்டும் என்றுதானே கூலி வேலைக்குச் செல்ல வேண்டியிருக்கிறது. அதை நானே விளைவிக்கப்போகிறேன்’ என்று களமிறங்கினார். கிணறு ஒன்று இருந்தால் மழை இல்லாவிட்டாலும் சமாளிக்கலாம் அல்லவா... கிணறு ஒன்றை வெட்டினார். ‘‘இப்போது நாம் செய்ய வேண்டியது மரபணு மாற்று விதைகளை முற்றிலுமாகப் புறக்கணிக்க வேண்டும். நாட்டு விதைகளைச் சேகரிக்க வேண்டும்.’’ இரண்டு ஏக்கர் நிலத்தில் காய்கறிகளையும், சில தானியங்களையும் பயிரிட முடிவெடுத்தார் ரஹிபாய். விதைகளை வெளியில் வாங்கவில்லை. சேகரித்தார். பாரம்பர்ய விதைகளைத் தேடித்தேடிச் சேகரித்தார். பயிரிட்டார். அவர் வீட்டின் உணவுக்கான தேவையை அவரே பூர்த்தி செய்துகொண்டார். விளைந்த காய்கறிகளிலிருந்தும் தானியங்களிலிருந்தும் விதைகளை பத்திரப்படுத்தினார், அடுத்தவர்களுக்குக் கொடுத்து உதவுவதற்காக. மகாராஷ்டிரா இன்ஸ்டிட்யூட் ஆஃப் டெக்னாலஜி, கிராமப்புற விவசாயிகளுக்குப் பல்வேறுவிதமான பயிற்சிகளைக் கொடுத்துவந்தது. ரஹிபாய், அங்கே வீட்டில் கோழி வளர்க்கும் தொழிலைக் கற்றுக்கொண்டார். அதோடு நான்கடுக்குப் பயிர் சாகுபடி முறையையும் தெரிந்து கொண்டது அவருக்கு உதவியாக இருந்தது. பாரம்பர்ய விதைகளையும், இயற்கை வேளாண்மை முறைகளையும் மட்டுமே பயன்படுத்திய ரஹிபாய் நிலத்தில் விளைச்சல் 30 சதவிகிதம் கூடுதலாக இருந்தது. ரஹிபாயும் அவரின் குடும்பத்தினரும் யாரையும் எதற்கும் எதிர்பாராமல் தன்னிறைவுடன் வாழ ஆரம்பித்தனர். ‘தயவுசெஞ்சு விதைகளையெல்லாம் வெளியே வாங்காதீங்க. பாரம்பர்ய விதைகளைச் சேகரிங்க’ என்று ஆரம்பத்திலிருந்தே சொல்லிவந்த ரஹிபாயின் குரலை முதலில் ஊர்க்காரர்கள் அலட்சியப்படுத்தினர். கேலி செய்தவர்களை ரஹிபாய் பொருட்படுத்தவில்லை. ஆனால், அவர் இயற்கை விவசாயத்தால் நிமிர்ந்து நின்றபோது, ஊர்ப் பெண்கள் ரஹிபாயின் குரலுக்குச் செவிகொடுக்க ஆரம்பித்தனர். ‘கம்பெனிகள் விற்கும் விதைகள், அதிக விளைச்சலைத் தருவதுபோலத் தரும். ஆனால், உடல்நலத்தை பாதிக்கும். புதிய புதிய நோய்களை உருவாக்கும். நம் குழந்தைகளுக்கு ஊட்டச்சத்துக் குறைபாடு உருவாவது அதனால்தான். ஆனால், நம் பாரம்பர்ய விதைகள் நமக்கு ஆரோக்கியத்தை மட்டுமே தரும். நல்ல விளைச்சலையும் தரும். நம் முன்னோர்களெல்லாம் பல ஆண்டுகளுக்கு நோய் நொடி இல்லாமல் வாழ்ந்தது இயற்கையாக விளைந்ததை உண்டதால்தான். இப்போது நாம் செய்ய வேண்டியது என்ன... மரபணு மாற்று விதைகளை முற்றிலுமாகப் புறக்கணிக்க வேண்டும். நாட்டு விதைகளைச் சேகரிக்க வேண்டும். நம் கையைவிட்டுப் போன பாரம்பர்ய விதைகளையெல்லாம் தேடித்தேடிச் சேகரிக்க வேண்டும்.’ ரஹிபாய், தன் ஊர்ப்பெண்களுக்கு எடுத்துச் சொல்லிப் புரியவைத்தார். அவர்கள் மூலம் ஆண்களும் தெளிவுபெற்றனர். ரஹிபாய், பெண்கள் சுய உதவிக்குழு ஒன்றை உருவாக்கினார். பிரதான நோக்கம், உள்ளூர் விதைகளைத் தேடித்தேடிச் சேகரிப்பது. அந்த விதைகளைப் பாதுகாத்துத் தேவைப்படுபவர்களுக்கு இலவசமாகவே கொடுப்பது. பல்வேறு பயிர்களின் பாரம்பர்ய விதைகளைத் தேடி ரஹிபாய், மகாராஷ்டிர மாநிலம் முழுக்கப் பயணம் செய்தார். கிராமம் கிராமமாகச் சென்று, இயற்கை விவசாயிகளைத் தேடித்தேடி அவர்களிடமிருந்து விதைகளைச் சேகரித்தார். தன்னிடம் இல்லாத ஒரு பாரம்பர்ய ரக விதை ஒன்றைத் தேடிக் கண்டுபிடித்த நொடியில் பிறந்த குழந்தையைக் கையில் ஏந்தும் பரவசத்தையும் அடைந்தார். ரஹிபாயின் குடிசை வீட்டில் எங்கெங்கும் சாணத்தால் வாய்ப்பகுதி அடைக்கப்பட்ட மண்பாண்டங்களே நிறைந்திருக்கின்றன. அத்தனையிலும் விதவிதமான நாட்டு விதைகள். அறுபதுக்கும் மேற்பட்ட காய்கறி விதைகள், 15 வகையான பாரம்பர்ய நெல் விதைகள், ஒன்பது வகையான துவரை விதைகள், பல்வேறு வகையான எண்ணெய் வித்துகள் மற்றும் தானியங்களுக்கான விதைகள். இப்படி நாட்டு விதைகளைச் சேகரிப்பதற்காகவே ரஹிபாய் நிறுவியிருக்கும் அமைப்பின் பெயர், ‘கல்சுபாய் பரிசார் பியானி சம்வர்தன் சமிதி.’ ரஹிபாய் தன் விதை வங்கி மூலமாக 32 பயிர்களுக்கான 122 ரக பாரம்பர்ய விதைகளை விவசாயிகளுக்கு இலவசமாக வழங்கிவருகிறார். குடியரசுத் தலைவரிடம் பத்மஸ்ரீ விருது பெறும் ரஹிபாய் இயற்கை விவசாயத்தின் அவசியத்தை, மகத்துவத்தை உணரவைப்பது, பாரம்பர்ய விதைகளின் பலன்களைப் புரியவைப்பது என விவசாயிகளுக்கும் மாணவர்களுக்கும் பாடம் எடுத்துவருகிறார், பள்ளிக்கூடமே செல்லாத ரஹிபாய். ‘முதல் விஷயம் பாரம்பர்ய விதைகளை நீங்கள் காசு கொடுத்து வாங்க வேண்டாம். முந்தைய அறுவடையிலிருந்து சேகரித்து வைத்தால் போதும். நாட்டு விதைகள் வறட்சியைத் தாக்குப்பிடிக்கும் தன்மை கொண்டவை. அவை வளரக் காற்றும் நீரும் போதுமானவை. ரசாயன உரங்கள் தேவையே இல்லை. நாட்டு ரக விதைகளின் பயிர்கள் நோய்த் தாக்குதல்களால் பாதிக்கப்படாதவை. பூச்சிகளால் பாதிக்கப்பட்டால், இயற்கையான கரைசல்கள் போதும். அவை செழித்து வளரும். பாரம்பர்ய விதைத் தாவரங்களே மண் வளத்தை மேம்படுத்துகின்றன. அவை ஊட்டச்சத்து மிக்க தானியங்களையும் காய்கறிகளையும் தருகின்றன.’ ரஹிபாய் தன் வீட்டைச் சுற்றி மட்டும் சுமார் 400 மரங்களை நட்டு வளர்த்திருக்கிறார். விதை வங்கி மட்டுமல்லாமல், பாரம்பர்ய விதைகள் மூலம் நாற்றுகளை உருவாக்கி, அவற்றையும் விவசாயிகளுக்கு வழங்கிவருகிறார். தன் அனுபவங்களின் மூலம் பல்வேறு விவசாயிகளின் நிலங்களுக்குச் சென்று மண் வளத்தை மேம்படுத்தவும், பூச்சிகளைக் கட்டுப்படுத்தவும் இயற்கையான முறையில் வழிகாட்டுகிறார். மழைநீரைச் சேமித்து விவசாயத்துக்குப் பயன்படுத்தும்விதத்தில் புதிய நீர்க் கட்டமைப்புகளை உருவாக்கவும் திட்டமிட்டுக் கொடுக்கிறார். ரஹிபாய் என்ற இந்தப் பழங்குடி இதயத்தின் சீரிய முயற்சியால் அகமத் நகர் மட்டுமன்றி, மகாராஷ்டிராவின் பல்வேறு கிராமங்களைச் சேர்ந்த விவசாயிகளும் இயற்கை வேளாண் முறைக்குத் திரும்பியிருக்கின்றனர். அந்த நிலங்களில் எல்லாம் பாரம்பர்ய விதைத் தாவரங்கள் மகிழ்வுடன் பூத்தும் காய்த்தும் கொண்டிருக்கின்றன. ‘இயற்கையோடு இணைந்து வாழ்ந்த வளமான வாழ்வு’ என்ற பிரசாரத்தைத் தொடர்ந்து மேற்கொண்டுவரும் ரஹிபாய்க்குப் பல்வேறு அமைப்புகள் விருதுகள் வழங்கியிருக்கின்றன. `சுமார் 120-க்கும் மேற்பட்ட நாட்டு விதைகளைச் சேகரித்த இந்தியப் பெண்’ என்று பாராட்டிய பி.பி.சி நிறுவனம், ‘உலகின் முக்கியமான 100 பெண்கள்’ என்று 2018-ம் ஆண்டு வெளியிட்ட பட்டியலில் ரஹிபாயின் பெயரையும் சேர்த்திருந்தது. 2019-ம் ஆண்டில் நாரி புரஸ்கார் விருதைப் பெற்ற ரஹிபாய், இந்த ஆண்டு குடியரசுத் தலைவர் கையால் பத்மஸ்ரீ விருதையும் வாங்கியிருக்கிறார். இவை அனைத்தையும்விட முக்கியமான பட்டம் ஒன்றை கவுன்சில் ஆஃப் சயின்ட்டிஃபிக் அண்டு இண்டஸ்ட்ரியல் ரிசர்ச் (Council of Scientific and Industrial Research) நிறுவனத்தின் நிர்வாக இயக்குநர் ரகுநாத் மாசேல்கர், ரஹிபாய்க்குச் சூட்டியிருக்கிறார். அந்தப் பொருத்தமான பட்டம் ‘விதைகளின் தாய்!’ கான் விழாவில் ஒலித்த ரஹிபாயின் குரல்! உலகப் பிரசித்திபெற்ற கான் (Cannes) திரைப்பட விழாவில், 9/16 என்ற அளவிலான செங்குத்துப் பரிமாணத்தில் மூன்று நிமிடங்களில் ஆவணப்படம் ஒன்றை எடுக்க வேண்டும் என்றொரு பிரிவு இருக்கிறது. அந்தப் பிரிவில் 2019-ம் ஆண்டில் ‘வீ ஆர் வாட் வீ ஈட்’ (We Are What We Eat) என்ற கருப்பொருளில் எடுக்கப்பட்ட, 47 நாடுகளைச் சேர்ந்த 370 படங்கள் கலந்துகொண்டன. அதில் கவனம் ஈர்த்தவை சில படங்கள் மட்டுமே. அச்சுதானந்த் திவிவேதி இயக்கிய ‘சீட் மதர்’ (Seed Mother) என்ற ஆவணக் குறும்படம், மூன்றாவது பரிசை வென்றது. ரஹிபாய் குறித்த படம்தான் அது. பாரம்பர்ய விதைளைச் சேகரிப்பதன், பாதுகாப்பதன் அவசியத்தைத் தன் குரலில் ரஹிபாய் விவரிக்கும் அந்தப் படம், முதல் இரண்டு பரிசுகளை வென்ற படங்களைவிட அதிக பாராட்டுகளைப் பெற்றது. படத்தைக் காண இந்த இணைய தள முகவரிக்கு செல்லவும் அல்லது கியூ ஆர் கோடை ஸ்கேன் செய்யவும்.: <https://www.youtube.com/watch?v=aKneBzsxJUs>


இந்தியாவை நரேந்திர மோடி தலைமையிலான அரசு எப்படி 5 டிரில்லியன் டாலர் மதிப்புடைய பொருளாதாரமாக மாற்றும் என்று கேள்வியெழுப்பியுள்ளார் காங்கிரஸின் மூத்த தலைவர் அபிஷேக் மனு சிங்வி. இது குறித்து அவர், “மோடிஜியை ட்விட்டரில் பின் தொடர்பவர்களின் எண்ணிக்கை 5 கோடியைத் தாண்டிவிட்டது. ஆனால், பொருளாதாரம் எப்படி 5 டிரில்லியன் டாலர் மதிப்புடையதாக மாறும்? இளைஞர்களுக்கு வேலை கிடைக்கவில்லை. இதற்கும் எதிர்க்கட்சிகள்தான் காரணம் என்று சொல்வீர்களா. ஓலா, உபர்தான் இந்த அனைத்துப் பிரச்னைக்கும் காரணம்” என்று கே 00004000 ி செய்யும் விதத்தில் ட்வீட் பதிவிட்டுள்ளார். அவர் இன்னொரு ட்வீட்டில், “பொருளாதாரத்தில் எதாவது நல்லது நடந்தால் அது மோடியால்தான். பொருளாதாரத்தில் எதாவது தீங்கு நடந்தால் அது நிர்மலா சீதாராமனால்தான். அப்புறம் எதற்கு உங்களை மக்கள் தேர்ந்தெடுத்துள்ளார்கள்” என்று கேள்வியெழுப்பியுள்ளார். ஆட்டோமொபைல் துறையைப் பொறுத்தவரை இரு சக்கர மற்றும் நான்கு சக்கர வாகனங்களின் விற்பனை இரட்டை இலக்கு வீழ்ச்சியை சந்தித்துள்ளன. அஷோக் லேலண்ட் நிறுவனத்தின் கனரக வாகன விற்பனையிலும் 70 சதவிகித சரிவு ஏற்பட்டுள்ளது. இது குறித்து நிர்மலா சீதாராமன், “நாட்டில் வாகனத் துறை பல்வேறு காரணங்களால் பாதிக்கப்பட்டுள்ளன. பி.எஸ் 6 மூலம் அறிமுகப்படுத்தப்பட்டுள்ள புதிய நடைமுறை, வாகனங்களைப் பதிவு செய்வதில் இருக்கும் விதிமுறை மாற்றம், மற்றும் இக்கால இளைஞர்களின் மனநிலையும் முக்கிய காரணம். அவர்கள் புதிய கார் வாங்குவதற்கு இ.எம்.ஐ கட்ட தயாராக இல்லை. ஆனால், உபர், ஓலா மூலம் வாடகை காரிலோ அல்லது மெட்ரோ ரயில் மூலமோ பயணிக்க விரும்புகிறார்கள்' என்று தெரிவித்தார். நிர்மலா சீதாராமனின் கருத்தை கேலி செய்யும் விதத்தில்தான் அபிஷேக் மனு சிங்வி, கருத்திட்டுள்ளார். சமீபத்திய தமிழ்நாட்டுச் செய்திகள் சென்னை செய்திகள், அரசியல், வர்த்தகம், தொழில்நுட்பம், கிரிக்கெட் ஆகியவற்றின் தலைப்புச் செய்திகள் என ஒவ்வொரு நிகழ்வுகளையும் பற்றி தமிழில் படிக்க Facebook மற்றும் ட்விட்டர் Twitter ஐ பின் தொடருங்கள்.


*பரோட்டா நன்கு உதிரியாக வந்தவுடன் மீதமுள்ள தக்காளி+கறிவேப்பிலை சேர்த்து 1 முறை கிளறி இறக்கவும்.


இந்தியாவில் மேலும் 354 பேருக்கு கொரோனா: பாதிப்பு எண்ணிக்கை 4,421-ஆக உயர்வு; பாதிப்பில் இருந்து 326 பேர் குணமடைந்தனர்....மத்திய சுகாதாரத்துறை 2020-04-07@ 17:03:36 டெல்லி: இந்தியாவில் மேலும் 354 பேருக்கு கொரோனா பாதிப்பு உறுதி செய்யப்பட்ட நிலையில் பாதிக்கப்பட்டவர்களின் எண்ணிக்கை 4421-ஆக உயர்ந்துள்ளது. உலக அளவில் கொரோனா தொற்றால் உயிரிழந்தோரின் எண்ணிக்கை 75 ஆயிரத்தை தாண்டியுள்ளது. சீனாவின் வூகான் நகரில் கடந்த டிசம்பர் மாதம் பரவத் தொடங்கிய கொரோனா தொற்று, தற்சமயம் உலகளவில் சுமார் 209 நாடுகளை ஆட்டிப்படைத்து வருகிறது. அமெரிக்கா, இத்தாலி, ஸ்பெயின், பிரான்ஸ் ஆகிய நாடுகளில் உயிரிழப்புகளும் பாதிப்புகளும் நாளுக்கு நாள் ராக்கெட் வேகத்தில் உயர்ந்து வருகிறது. இந்நிலையில் இந்தியாவில் மேலும் 354 பேருக்கு கொரோனா பாதிப்பு உறுதி செய்யப்பட்டுள்ளது. இதுகுறித்து மத்திய சுகாதாரத்துறை அதிகாரிகள் அளித்த பெட்டியில் கூறியதாவது; இந்தியாவில் மேலும் 354 பேருக்கு கொரோனா பாதிப்பு உறுதி செய்யப்பட்ட நிலையில் பாதிக்கப்பட்டவர்களின் எண்ணிக்கை 4421-ஆக உயர்ந்துள்ளது. ஒரே நாளில் இந்தியாவில் கொரோனா பாதித்த 8 பேர் மரணம் அடைந்திருப்பதாகவும் தெரிவிக்கப்பட்டுள்ளது. இந்திய ரயில்வே 2,500 பெட்டிகளில் 40,000 தனிமை படுக்கைகளை தயார் செய்துள்ளது. அவர்கள் தினமும் 375 தனிமை படுக்கைகளை உருவாக்கி வருகின்றனர், இது நாடு முழுவதும் 133 இடங்களில் நடந்து வருகிறது. அத்தியாவசிய பொருட்கள் மற்றும் சேவைகளின் நிலை & பெரிய திருப்திகரமாக உள்ளது. அத்தியாவசியப் பொருட்களின் நிலை மற்றும் பூட்டுதல் நடவடிக்கைகள் குறித்து உள்துறை அமைச்சர் விரிவான ஆய்வு செய்தார், தகுந்த நடவடிக்கைகளை எடுக்கவும், பதுக்கல் மற்றும் கறுப்பு சந்தைப்படுத்தல் செய்யப்படவில்லை என்பதை உறுதிப்படுத்தவும் நடவடிக்கைகள் எடுக்கப்படுகிறது. ஒரு கொரோனா தொற்று பாதித்த நோயாளி, மருத்துவ அறிவுறுத்தல்படி தன்னைத் தானே தனிமைப்படுத்திக் கொள்ளாமல், சமூக இடைவெளியைப் பின்பற்றாமல் இருந்தால், 30 நாட்களில் அவர் மூலமாக 406 பேருக்கு கரோனா பரவும் அபாயம் இருப்பதாக ஐசிஎம்ஆர் நடத்திய ஆய்வில் தெரியவந்துள்ளது. 1,07,006 சோதனைகள் இன்றுவரை செய்யப்பட்டுள்ளன. நேற்று வரை 11795 சோதனைகள் நடத்தப்பட்டன, இதில் 2530 தனியார் துறையில் உள்ளன. தற்போது, 136 அரசு ஆய்வகங்கள் செயல்படுகின்றன, 59 தனியார் ஆய்வகங்களுக்கு அனுமதி வழங்கப்பட்டுள்ளது. இந்தியாவில் ஹைட்ராக்ஸி குளோரோகுயின் மாத்திரைகள் போதிய அளவு இருப்பில் உள்ளது. மருத்துவர்களுக்கான பாதுகாப்பு உடைகளின் தரத்தில் எந்தவிதமான சமரசத்துக்கு இடமில்லை. மேலும் தரம் குறைவான பாதுகாப்பு உடைகளை மத்திய அரசு வாங்காது. இந்தியாவில் ஏப்ரல் 14-ம் தேதியோடு நிறைவடையவிருக்கும் ஊரடங்கு உத்தரவை நீட்டிப்பது குறித்து இதுவரை எந்த முடிவும் எடுக்கப்படவில்லை. எனவே, ஊகங்களை அனுமதிக்க வேண்டாம் என்றும் மத்திய சுகாதாரத்துறை தெரிவித்துள்ளது. மேலும் செய்திகள் தனியார் மருத்துவமனையில் பணியாற்றியவர் நெல்லூரில் கொரோனாவுக்கு டாக்டர் பலி: சிகிச்சை அளிக்க முன்வராத அரசு மருத்துவர்கள் குப்பையை அகற்றிய அமைச்சர் 81 கோடி பயனாளிகளுக்கு வழங்கலாம் 9 மாதங்களுக்கு தேவையான உணவு தானியம் கையிருப்பு: ராம்விலாஸ் பஸ்வான் தகவல் இந்தியாவில் பலி எண்ணிக்கை 273 ஆக உயர்ந்தது: பாதிப்பு 8,356 காலரா பரவியபோது மாஸ்க், கையுறை அணியாமல் வங்கதேசத்தில் சிகிச்சை அளித்தேன்: நினைவு கூர்ந்தார் தஸ்லிமா நஸ்ரீன் அகமதாபாத்தில் அதிரடி: முகக்கவசம் அணியாவிட்டால் 5,000 அபராதம், 3 ஆண்டு சிறை - கொரோனா பரவலை தடுக்க நேற்று மக்கள் ஊரடங்கு: வெறிச்சோடிய மதுரை மாநகரம் - கொரோனா தாக்குதலுக்கு மத்தியில் குரோஷியாவை உலுக்கிய கொடூர நிலநடுக்கம்...!இடிபாடுகளில் சிக்கி பலர் படுகாயம்! - சீனாவின் ஜாக் மா அறக்கட்டளை மூலம் நன்கொடையளித்த மில்லியன் கணக்கான மருத்துவ பொருட்கள், கிழக்கு ஆபிரிக்க நாடான எத்தியோப்பா விமான நிலையத்திற்கு வந்தடைந்தது! - கொரோனா தாக்குதலை முன்னிட்டு இந்தியா முழுவதும் ஊரடங்கு உத்தரவு: மக்கள் நமாட்டம் இல்லாததால் வெறிச்சோடிய நகரங்கள்...! புகைப்படங்கள் - கொரோனா வைரஸ் எதிரொலி: இந்தியாவில் ஊரடங்கு உத்தரவை தொடர்ந்து பணியில் ஈடுபட்டுள்ளவர்களுக்கு பொதுமக்கள் கைத்தட்டி நன்றி தெரிவித்தனர்